
INFORMATĪVAIS ZIŅOJUMS

[bookmark: _Hlk129272534]Par veicamajiem pasākumiem sabiedriskā transporta pakalpojumu kompensācijas apjoma samazināšanai


[bookmark: _Hlk129272602]Likumprojekta “Par valsts budžetu 2023. gadam un budžeta ietvaru 2023., 2024. un 2025. gadam” izskatīšanas gaitā Ministru kabinets 2023.gada 13.janvāra sēdē protokollēmuma (prot. Nr.2  1.§) 12.punktā ir uzdevis Satiksmes ministrijai sagatavot un iesniegt izskatīšanai Ministru kabinetā priekšlikumu par veicamajiem pasākumiem kompensācijas apjoma samazināšanai, lai risinātu jautājumu par papildu nepieciešamajiem valsts budžeta līdzekļiem sabiedriskā transporta pakalpojumu sniedzēju zaudējumu segšanai.
Lai atbilstoši Sabiedriskā transporta pakalpojumu likumā (turpmāk – STP Likums) noteiktajam nodrošinātu iedzīvotājiem pieejamus sabiedriskā transporta pakalpojumus, VSIA “Autotransporta direkcija” (turpmāk – Autotransporta direkcija) organizē sabiedriskā transporta pakalpojumus reģionālās nozīmes autobusu un dzelzceļa maršrutos, kā arī nodrošina sabiedriskajam transportam no valsts budžeta iedalīto finanšu līdzekļu administrēšanu un piešķiršanu sabiedriskā transporta pakalpojumu sniedzējiem un valstspilsētu pašvaldībām par pārvadājumiem, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, un par personām ar invaliditāti pārvadāšanu. 
Pamatojoties uz STP Likumu un saskaņā ar Ministru kabineta 2015.gada 28.jūlija noteikumu Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – Ministru kabineta noteikumi Nr.435) 2.1.apakšpunktu, sabiedriskā transporta pakalpojumu sniedzējiem kompensē zaudējumus, kas radušies, ja ar sabiedriskā transporta pakalpojumu pasūtījuma līguma izpildi saistītās nepieciešamās izmaksas pārsniedz gūtos ieņēmumus.
Valsts budžeta programmā 31.00.00 “Sabiedriskais transports” izveidota apakšprogramma 31.06.00 “Dotācija zaudējumu segšanai sabiedriskā transporta pakalpojumu sniedzējiem” (turpmāk – 31.06.00 apakšprogramma), no kuras Satiksmes ministrija, atbilstoši finansēšanas plānam un Sabiedriskā transporta padomes lēmumiem, katru mēnesi pārskaita finansējumu pārvadātājiem un vienu reizi ceturksnī – valstspilsētu pašvaldībām.
Atbilstoši Ministru kabineta noteikumu Nr.435 17.punktā noteiktajam, ja gadskārtējā valsts budžeta likumā piešķirtie valsts budžeta līdzekļi nav pietiekami sabiedriskā transporta pakalpojumu sniegšanā radušos zaudējumu segšanai, Sabiedriskā transporta padome pārskata:
1) plānotā reģionālās nozīmes maršrutu tīkla apjomus nākamajam gadam (kilometrus);
2) plānotos tarifus nākamajam gadam (braukšanas maksu);
3) sabiedriskā transporta pakalpojumu pasūtījuma līgumos un normatīvajos aktos paredzētās, bet ieviešanas termiņus nesasniegušās kvalitātes prasības sabiedriskā transporta pakalpojumam.
Saskaņā ar Ministru kabineta noteikumu Nr.435 18.punktu, ja pēc minēto pasākumu veikšanas Satiksmes ministrijas valsts budžeta programmā 31.00.00 “Sabiedriskais transports” nepietiek līdzekļu, lai pilnībā kompensētu zaudējumus un izdevumus, par nepieciešamo reģionālās nozīmes maršrutu tīkla apjomu, finansējuma apmēru un finansējuma avotu lemj Ministru kabinets.
Valsts budžeta finansējums kārtējam - gadam tiek piešķirts, ņemot vērā apstiprināto vidēja termiņa budžeta ietvaru, to starpā palielinājumu, kāds bijis piešķirts gan 2022.gadā, gan arī plānots vidējā termiņā 2023.-2025.gadam paredzot 10 milj. EUR palielinājumu. Savukārt, ievērojot Ministru kabineta noteikumu Nr.435 18.punktā noteikto, katru gadu valsts budžeta izpildes un elastības ietvarā tiek risināts jautājums par papildu finansējuma piešķiršanu sabiedriskā transporta pakalpojumu nodrošināšanai. Proti, 2022.gadā saskaņā ar Ministru kabineta 2022.gada 26.oktobra rīkojumu Nr.759 (prot. Nr.54 18.§) “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” un Finanšu ministrijas 2022.gada 2.novembra rīkojumu Nr.678 “Par līdzekļu piešķiršanu” piešķirts finansējums 10 000 000 EUR. Ar Ministru kabineta 2022.gada 26.oktobra rīkojumu Nr.764 (prot. Nr.54 28.§) “Par apropriācijas pārdali” un Finanšu ministrijas 2022.gada 30.novembra rīkojumu Nr.743 “Par apropriācijas pārdali” piešķirts finansējums 19 981 697 EUR.
Pēc pašreizējām aplēsēm – gatavojot 2023.gada prognozes attiecībā uz valsts budžetā nepieciešamo finansējumu 2023.gadam sabiedriskā transporta pakalpojumu nodrošināšanai – paredzams, ka papildus valsts budžetā paredzētajiem 74,787 milj. EUR būs nepieciešami 30,94 milj. EUR.  Ņemot vērā, ka laika posmā no 2020.gada līdz pat 2022.gadam Covid-19 pandēmijas ietekme un kopējā ģeopolitiskā situācija pasaulē ir noteikusi apstākļus, kas ietekmē kā kopējo tautsaimniecību, tā arī sabiedriskā transporta pakalpojumu nozari, tad, neskatoties uz veiktajiem reģionālās nozīmes maršrutu tīkla uzlabojumiem, kas ilgtermiņā sniegtu zaudējumu kompensācijas samazinājumu (skatīt ietekmi uz valsts budžeta izdevumiem informatīvajā ziņojuma 1. nodaļā), tomēr pieaugošās izmaksas un lēnā sabiedriskā transporta nozares atkopšanās no Covid- 19 pandēmijas radītajām sekām veicina sabiedriskā transporta pakalpojumu sniegšanā radīto zaudējumu pieaugumu un attiecīgi finanšu atbalstu no valsts budžeta. 
Atbilstoši Ministru kabineta dotajam uzdevumam, Satiksmes ministrija kopā ar Autotransporta direkciju ir sagatavojusi informatīvo ziņojumu par veicamajiem pasākumiem sabiedriskā transporta pakalpojumu kompensācijas apjoma no valsts budžeta izdevumiem mazināšanai, skaidrojot arī pieaugošās kompensācijas iemeslus.

1. Situācija sabiedriskā transporta pakalpojumu nozarē, noteicošie apstākļi kompensējamo zaudējumu pieaugumam.

1.1. Reģionālās nozīmes maršrutu tīkls, tā apjoms un veiktās izmaiņas laika posmā no 2019.-2022.gadam.
STP Likums[footnoteRef:1] paredz vairākus principus, pēc kuriem jāvadās sabiedriskā transporta pakalpojuma sniegšanas organizētājam. STP Likums nosaka, ka sabiedriskā transporta pakalpojumus organizē, pamatojoties gan uz sabiedriskā transporta pakalpojumu pieprasījumu (ievērojot nepieciešamo pārvadājumu intensitāti un regularitāti maršrutu tīklā, pakalpojumu apjomu un kvalitāti, pārvadājumu ekonomisko nodrošinājumu un paredzot pasažieru pārvadājumu organizēšanas veidu), gan sabiedrisko transportlīdzekļu izmantošanas prioritāti, ko nosaka pēc tādiem kritērijiem kā ekonomiskie rādītāji (piemēram, izdevumi, efektivitāte) un pasažieru plūsma. Maršrutu tīklu veido, lai apmierinātu iedzīvotāju pieprasījumu pēc sabiedriskā transporta pakalpojumiem un nodrošinātu maršrutu tīklā iespēju apmeklēt izglītības iestādes, ārstniecības iestādes, darbavietas, valsts un pašvaldību institūcijas to vispārpieņemtajā darba laikā. Lēmumu par maršrutu tīklu un tā izmaiņām pieņem Sabiedriskā transporta padome, savukārt priekšlikumus iniciē pašvaldības, plānošanas reģioni, iedzīvotāji, izglītības iestādes, Autotransporta direkcija un citas institūcijas.  [1:  Sabiedriskā transporta pakalpojumu likuma 6.panta trešā un ceturtā daļa] 

Pēdējo desmit gadu laikā ir mainījusies Latvijas novadu apdzīvotība, ir novērojams vēl izteiktāks urbanizācijas process, koncentrējot lielāko daļu sociālo procesu un saimnieciskās darbības ap pilsētām. Tāpat ir mainījies valsts administratīvi teritoriālais iedalījums, samazinot pašvaldību skaitu no 119 vietējām pašvaldībā uz 43, kā arī pēdējo gadu laikā maršrutu tīkls jāpielāgo izglītības iestāžu reorganizācijas rezultātā mainīgajai pasažieru plūsmai. Vienlaikus sabiedriskā transporta pakalpojumu nozare ir piedzīvojusi pēdējo desmit gadu laikā lielāko pasažieru skaita samazinājumu 2020.-2021.gada laikā, ievērojot ar Covid-19 slimības apkarošanu saistīto piesardzības pasākumu noteikšanu gan pašos transportlīdzekļos, gan iedzīvotāju mobilitātes ierobežošanai, kad mainījušies iedzīvotāju paradumi, pielāgojoties apstākļiem un veicot darbu attālināti.
Maršrutu tīkls ir mainīgs, jo ik gadu tajā tiek veiktas izmaiņas atbilstoši iedzīvotāju pieprasījumam un vajadzībām (skatīt tabulu Nr.1).
Tabula Nr.1
Veiktās izmaiņas reģionālās nozīmes 
maršrutu tīklā pārvadājumos ar autobusiem 
	
	2019.gads
	2020.gads
	2021.gads
	2022.gads

	Atvērti maršruti
	6
	3
	7
	16

	Atvērti reisi 
	963
	495
	430
	542

	Slēgti maršruti
	8
	5
	24
	9

	Slēgti reisi
	1056
	583
	450
	242

	Citi grozījumi (piemēram, pieturvietas maiņa, izpildes dienas, atiešanas laiki, u.c.)
	1816
	2589
	2959
	2513

	Izmaiņas maršrutos, pieskaņojot vai atverot reisus izglītības iestāžu vajadzībām 
	72
	52
	34
	44



Lai nodrošinātu STP Likumā noteikto prasību izpildi, Satiksmes ministrija sadarbībā ar Autotransporta direkciju turpina darbu pie sabiedriskā transporta pakalpojumu attīstības virzieniem laika periodā no 2021.-2030.gadam[footnoteRef:2] īstenošanas, atbilstoši kuriem galvenais pasažieru pārvadāšanas veids maršrutos ar lielu pasažieru plūsmu ir dzelzceļa pārvadājumi. Savukārt pārvadājumi ar autobusiem tiek veikti vietās, kur vilcieni nekursē, vai arī kā pārvadājumi, kas pieved pasažierus vilcienu satiksmei, tādējādi nokļūšanai galamērķī integrējot vairākus sabiedriskā transporta veidus. Šāda saskaņota transportu kustība palielina pasažieru mobilitātes iespējas, kā arī dažos gadījumos galamērķī iespējams nokļūt ātrāk, izmantojot vilciena un autobusu savienojumu un šāds savienojums var būt līdzvērtīga vai pat labāka mobilitātes iespēja salīdzinājumā ar pārvietošanos tikai ar autobusu.  [2:  Ministru kabineta 2019. gada 4. jūnija sēdē izskatīts Informatīvais ziņojums “Par reģionālās nozīmes sabiedriskā transporta pakalpojumu attīstību 2021.-2030. gadam” (prot. Nr.27, 28.§)] 

Atbilstoši STP Likuma 8.1 pantam un Ministru kabineta 2021.gada 6.jūlija noteikumiem Nr.486 “Noteikumi par iekšzemes regulārajiem pasažieru komerciālajiem pārvadājumiem ar autobusu”, kā arī Sabiedriskā transporta padomes lēmumam 2021. gada 9. jūlija Nr.4 (prot.Nr.5, 4.§) “Par iekšzemes regulāro pasažieru komerciālo pārvadājumu ar autobusiem ieviešanu”, 2021.gadā tika atbalstīta komerciālo maršrutu ieviešana. Komerciālie maršruti ir izveidoti tajos virzienos, kur primāri kursē vilciens, liekot lielāku uzsvaru uz vilcienu satiksmi. Vienlaikus komerciālo maršrutu apkalpošanai nav paredzēts valsts budžeta finansējums, un pārvadātājam jānodrošina normatīvajos aktos noteiktās sabiedriskā transporta pakalpojumu kvalitātes prasības, kā arī valsts noteikto pasažieru ar braukšanas maksas atvieglojumiem pārvadāšana. 
Īstenojot augstākminētos mērķus, pēdējo četru gadu tendences liecina, ka reģionālais maršrutu tīkls ir būtiski mainījies – vēl 2019. gadā nobraukums reģionālās nozīmes pārvadājumiem ar autobusiem ieņēma lielu īpatsvaru kopējā reģionālās nozīmes maršrutu tīklā, bet jau 2022.gadā, veicot reģionālās nozīmes pārvadājumu ar autobusiem maršrutu un reisu slēgšanu, bet vilcienu segmentā atbilstoši vilcienu sastāvu kapacitātei palielināts reisu skaits un virzieni, kopumā nobraukums autobusu pārvadājumos samazināts par 7,91 milj. kilometru, kas ir 10% no 2019.gada apjoma (skatīt 1.attēlu). Šāds reģionālās nozīmes pārvadājumos ar autobusiem maršrutu tīkla apjoma samazinājums ir sasniegts, galvenokārt, samazinot reisu skaitu virzienos, kur primāri kursē vilciens un potenciāli ir izveidoti komercmaršruti (piemēram, Jūrmalas, Jelgavas, Ogres, Siguldas, Salaspils, Daugavpils virzienos), samazinot reisu skaitu posmos, kurus var apkalpot ar vilcienu satiksmi, un, samazinot reisu skaitu maršrutos, kas apkalpo apdzīvotas vietas, kuras tiek apkalpotas arī ar pilsētas nozīmes sabiedrisko transportu, kā arī slēdzot reisus, kuros pasažieru skaits bija niecīgs, tajā skaitā arī tā saucamos – tehniskos reisus (~4,3% no kopējā maršrutu tīkla apjoma samazināšanas līgumos, kas noslēgti uz ilgtermiņa periodu).


1.attēls. Reģionālās nozīmes maršrutu tīklā 
veiktais nobraukums 2019.-2022.gads.

1.2. Reģionālā maršrutu tīkla novērtējums un tā atbilstība iedzīvotāju pieprasījumam

1.2.1. Minimālais garantētais apjoms
Ievērojot to, ka sabiedriskā transporta rentabilitāte reģionālā maršrutu tīklā ir atkarīga no pasažieru plūsmas, reisu skaita un braukšanas maksas apmēra, tad attiecīgi maršrutu tīkla uzturēšana tiešā veidā ietekmē valsts budžeta izdevumus, kas nepieciešami sabiedriskā transporta pakalpojumu nodrošināšanai. 
Ar STP Likumu[footnoteRef:3] ir noteikts minimālais valsts garantēts sabiedriskā transporta pakalpojumu apjoms reģionālās nozīmes maršrutu tīkla valsts pasūtītajā daļā, kurā sabiedriskā transporta pakalpojumi tiek sniegti ar autobusiem, darbdienās, un to intensitāte ir vismaz 8 reisi dienā, ja novada pilsētu, kur iedzīvotāju skaits pārsniedz 5000, pilsētas centra savienojumus ar citām pilsētas daļām. Savukārt ar intensitāti vismaz 4 reisi dienā ir garantējami savienojumi novada pilsētai, kur iedzīvotāju skaits pārsniedz 5000, ar novada pilsētām un ciemiem, kur iedzīvotāju skaits ir mazāks par 3000, un savienojumos ar tuvējie novadiem, kā arī savienojumos ar novada pagastiem un centru, un novada centriem ar tuvāko novada pilsētu.  [3:  Sabiedriskā transporta pakalpojumu likuma 6.panta sestās daļas 4.punkts] 

Minimālo pakalpojumu apjomu nodrošina, ņemot vērā iedzīvotāju pieprasījumu un ekonomiskos rādītājus, ja pakalpojumu sniedzēja kalendāra gada faktiskie vai plānotie ieņēmumi (ieskaitot ieņēmumus, kas gūti, pārvadājot personas ar braukšanas maksas atvieglojumiem) veido vismaz 25 % no pakalpojumu sniedzēja kalendāra gada faktiskajām vai plānotajām izmaksām.
Apkopjot un analizējot datus par 2022.gadu, kad pēc divu gadu pandēmijas ietekmes ir stabilizējusies pasažieru plūsma un ir vērojams iedzīvotāju pieprasījums reģionālās nozīmes maršrutu tīklā pārvadājumos ar autobusiem, ir secināms, ka tikai 2,96% no reģionālās nozīmes maršrutiem ar autobusiem bija ar biļešu ieņēmumu rentabilitāti virs 50% no kompensējamām izmaksām. Savukārt ar biļešu ieņēmumu rentabilitāti zem 30% veido 81,59% maršrutu, kas attiecīgi no kopējā maršrutu tīkla sastāda 37,72 milj. kilometru. Attiecīgi minētie maršruti atbilst STP Likumā noteiktajam minimālajam valsts garantēto sabiedriskā transporta pakalpojumu apjomam. 



















Tabula Nr.2
Maršrutu skaita sadalījums atbilstoši 
rentabilitātes rādītājiem un teritorijām

Tabula Nr.3 
Rentabilitātes rādītāji plānošanas reģionos

[bookmark: _Hlk129160782]
Veikt objektīvu vērtējumu par maršrutu tīkla atbilstību minimālajam valsts garantētajam sabiedriskā transporta pakalpojumu apjomam, tostarp STP Likumā norādītajai maršrutu rentabilitātei (pakalpojumu sniedzēja kalendāra gada faktiskie vai plānotie ieņēmumi (ieskaitot ieņēmumus, kas gūti, pārvadājot personas ar braukšanas maksas atvieglojumiem) veido vismaz 25 % no pakalpojumu sniedzēja kalendāra gada faktiskajām vai plānotajām izmaksām) apgrūtina fakts, ka pasažieru plūsma sabiedriskā transporta maršrutos vēl tikai turpina atgriezties ierastajā apmērā (kopējais pasažieru skaits samazinājās vidēji vairāk kā par 36% salīdzinājumā ar pirmspandēmijas periodu, pandēmijas pirmajā vilnī pasažieru skaita kritums brīžiem sasniedza pat aptuveni 70 %). Tajā pašā laikā pakalpojumu sniegšanas izmaksas 2022.gada laikā ir būtiski palielinājušās (vairāk informācijas turpmākajās sadaļās). Abu šo faktoru ietekmē maršrutu biļešu rentabilitāte pēdējos gados ir būtiski samazinājusies un nav tiešā veidā objektīvi vērtējama. Šajā sakarā Sabiedriskā transporta padome 2023.gada 3.marta sēdē uzdeva Autotransporta direkcijai sadarbībā ar attiecīgajiem plānošanas reģioniem uzsākt reģionālās nozīmes autobusu maršrutu tīkla izvērtēšanu, sākot ar nerentablākajiem reisiem. Nerentablo maršrutu (reisu) slēgšana bez padziļināta izvērtējuma nav iespējama, jo Latvijā sabiedriskais transports pilda sociālu funkciju, daudzviet tas ir vienīgais savienojums ar novada centru, iespējams, reisu izmanto izglītojamie, lai nokļūtu mācību iestādē, kā arī jāvērtē visa maršrutu rentabilitāte, kur ilgstošā laikā visa maršruta garumā netiktu pārvadāts neviens pasažieris, jo pieprasījums pēc sabiedriskā transporta pakalpojumiem faktiski nav tikai atsevišķos maršruta posmos. Lielā daļā maršrutu ir gan reisi, kur pārvadāto pasažieru skaits ir liels, gan reisi, kur tiek pārvadāti divi / trīs pasažieri. 
Taču vienlaikus maršrutiem, kuriem rentabilitāte ir zem 10% kopējais nobraukumus varētu sastādīt ap 3 458 360 kilometri gadā, kas lēšams aptuveni 3 866 527 EUR apmērā zaudējumu kompensēšanai, un pirmsšķietami potenciālai valsts budžeta izdevumu samazināšanai. Tādējādi objektīva un uz vairākos gados iegūto pieredzi balstīta maršrutu tīkla pārskatīšana, kas neradītu atsevišķās apdzīvotās vietās negatīvas sociālās un ekonomiskās sekas, varētu sniegt valsts budžeta izdevumu ekonomiju ne vairāk kā 322 211 EUR[footnoteRef:4]. [4:  Piesardzīgi vērtēta prognoze, kuras faktisko novērtējumu finansiālā izteiksmē varēs noteikt tikai pēc saskaņošanas ar plānošanas reģioniem, iesaistītajām pašvaldībām un grozījumu izdarīšanas maršrutu tīklā] 



2.attēls. Biļešu ieņēmumu rentabilitāte 
reģionālās nozīmes maršrutu tīklā ar autobusiem

Meklējot risinājumu nerentablo maršrutu izmaksu mazināšanai, tika veikti grozījumi Ministru kabineta 2010.gada 13.jūlija noteikumos Nr.634 “Sabiedriskā transporta pakalpojumu organizēšanas kārtība maršrutu tīklā” (turpmāk – Ministru kabineta noteikumi Nr. 634), paredzot, ka maršrutos, kur pasažieru plūsma ir ļoti zema un nav regulāra, var ieviest transportu pēc pieprasījuma. 2018.gadā tika ieviests pirmais pilotprojekts reisam pēc pieprasījuma visā reisa garumā. Tas nozīmē, ka autobuss konkrētā reisā vai reisa daļā brauks tikai tad, ja pasažieris būs pieteicis pakalpojumu, iepriekš iegādājoties biļeti vai sazinoties ar pārvadātāju. Tomēr 2018.gadā sakarā ar pasažieru pieprasījuma trūkumu, šie reisi no 2018.gada 16.septembra tika slēgti. 
No 2020.gada 1.marta autobusu maršrutā Nr.5614 reisam Nr. 15 Cēsis – Rāmnieki – Strīķi – Cēsis plkst. 15:30 – 16:00 sestdienās izpilde tika noteikta pēc pieprasījuma, bet  sakarā ar pieprasījuma trūkumu, 2020.gada 8.novembrī reiss tika slēgts. Līdzīgi no 2020.gada 6.janvāra maršrutā Nr.6600 reiss Smiltene–Šķipeles–Smiltene plkst. 14:15 – 14:44 darba dienās ar sezonalitāti no 1.septembra līdz 31.maijam tika noteikts pēc pieprasījuma. Tā kā reiss netika pieprasīts, 2020.gada 8.novembrī arī šis reiss tika slēgts. 
Veiksmīgāk darbojas transporta pēc pieprasījuma ieviešana kādā reisa posmā. No 2019.gada 1.augusta maršruta Nr.6818 Liepāja-Rucava-Nida reisos Nr.9 Liepāja-Rucava-Nida plkst. 06:10 – 07:15, Nr.10 Nida-Rucava-Liepāja plkst.07:34 – 08:49, Nr.13 Liepāja-Rucava-Nida plkst.17:09 – 18:14 un Nr.12 Nida-Rucava-Liepāja 18:24 – 19:29 darba dienās posms starp pieturām Rucava un Latvijas Lietuvas robeža tiek apkalpots pēc pieprasījuma. Līdzīgs piemērs arī no 2019.gada 1.augusta ieviests maršrutā Nr.6783 Dobele - Bukaiši reisos Nr.31 Dobele-Bukaiši-Gundegas plkst. 07:35 – 08:42, Nr.28 Gundegas-Bukaiši-Dobele plkst.08:49 – 09.57, Nr.17 Dobele-Bukaiši-Gundegas plkst. 14:10 – 15:21 un Nr.18 Gundegas-Bukaiši-Dobele plkst. 15:39 – 16:47 otrdienās, kur posms starp pieturām Bukaišu skola un Gundegas tiek apkalpots tikai pēc pieprasījuma.
No 2022. gada 18. aprīļa maršruta Nr.7958 Rīga–Vaiņode–Priekule reisa Nr.03 plkst.16.45 no Rīgas posms Priekule – Liepājas AO tiek nodrošināts tikai pēc pasažieru pieprasījuma.
Lai nodrošinātu iedzīvotāju mobilitāti mazapdzīvotās vietās, saskaņā ar STP Likuma 14.panta 2.1 daļu un Ministru kabineta noteikumu Nr.634 V.2 nodaļu, kā arī Sabiedriskā transporta padomes 2021.gada 6.augusta sēdes lēmumu (prot. Nr.6, 5.§), no 2021.gada 1.oktobra ir pieejams bezmaksas sabiedriskais transports visos vai tikai atsevišķos reisos. Šādi maršruti vai to atsevišķi reisi ir ieviesti Alūksnes, Rūjienas, Smiltenes, Strenču, Valkas, Ciblas, Ludzas, Dagdas, Balvu, Rugāju, Viļakas, Jēkabpils, Jaunjelgavas, Ērgļu un Saldus novadā. No 2022.gada 1.maija bezmaksas sabiedriskais transports tika ieviests arī Blontu pagastā, maršruta Nr.6572 Ludza–Blonti–Degļeva visos reisos. 


3.attēls. Pārvadāto 
pasažieru skaits 2021.-2022.gada 12 mēnešos maršrutos, kuriem bezmaksas statuss noteikts no 2021.gada 1.oktobra. 

2022.gads ir bijis pirmais pilnais gads, kurā visa gada garumā tiek izpildīti bezmaksas reisi, kas liecina, ka kopš bezmaksas maršrutu (reisu) ieviešanas pieprasījums šajos maršrutos ir būtiski palielinājies. 2022.gadā bezmaksas maršrutos kopā tika pārvadāti 40,5 tūkst. pasažieru. Salīdzinot bezmaksas maršrutos pārvadāto pasažieru skaitu 2022.gadā ar 2021.gada datiem, ir secināms, ka pārvadāto pasažieru skaits šajos maršrutos kopš bezmaksas reisu ieviešanas ir palielinājies par 13,9 tūkst. pasažieru jeb par 53% (skat. attēlu Nr.3).


4.attēls. Bezmaksas maršrutos pārvadāto 
pasažieru skaits sadalījumā pa pagastiem 2022.gada 12 mēnešos

Vērtējot iedzīvotāju pieprasījuma izmaiņas, tika veikti grozījumi Ministru kabineta noteikumos Nr.634, papildinot bezmaksas maršrutu (reisu) noteikšanas kritērijus ar lielākiem raksturlielumiem iedzīvotāju un reisu skaitam pagastā, kā arī tika noteikti kritēriji, pēc kuriem Sabiedriskā transporta padome var pieņemt lēmumu par bezmaksas maršrutu (reisu) noteikšanu par maksu. Veicot ikgadējo maršrutu vērtēšanu tika identificēts, ka kopumā kvalificējas 14 maršruti, kopā 36 reisi. Jaunus bezmaksas maršrutus (reisus) var noteikt 11 pagastos, kuros, pamatojoties uz grozījumiem Ministru kabineta noteikumos Nr.634, iedzīvotāju blīvums uz 1 km2 nepārsniedz 4,5 iedzīvotājus. Potenciālā finanšu ietekme tiek vērtēta aptuveni 19 746,26 EUR apmērā, ko sastāda biļešu ieņēmumi potenciāli bezmaksas maršrutu reisos 2022.gadā. Taču, ņemot vērā mērķtiecīgi uzsāktā zaudējumu apmēra mazināšanas pasākumus, Sabiedriskā transporta padome 2023.gada 3.marta sēdē pieņēma lēmumu neapstiprināt jaunu bezmaksas maršrutu noteikšanu, vienlaikus uzdeva Autotransporta direkcijai sadarbībā ar plānošanas reģioniem uzsākt reģionālās nozīmes autobusu maršrutu tīkla izvērtēšanu ar rentabilitāti zem 10%.

1.2.2. Skolēnu pārvadāšana
Ne mazāk svarīgs iemesls papildu reisu vai pat maršrutu izveidei ir skolēnu pārvadājumu integrācija reģionālajā maršrutu tīklā. Lai nodrošinātu iespējas skolēniem nokļūt līdz izglītības iestādēm, 2020.gadā veiktas izmaiņas 52 maršrutos, 2021.gadā – 34 maršrutos, bet 2022.gadā – 44 maršrutos, atverot jaunus reisus vai pieskaņojot esošo reisu izpildi skolēnu vajadzībām. Piemēram, 2022.gadā Salaspils novada pašvaldība nolēma neveikt skolēnu pārvadājumus ar pašvaldības autobusiem, kā rezultātā šo novadu skolēni sāka izmantot sabiedrisko transportu, lai nokļūtu līdz mācību iestādēm. Tā rezultātā nobraukums reģionālajā maršrutu tīklā tika palielināts par aptuveni 19 tūkstošiem kilometru. Citus piemērus var minēt, ka, veicot izmaiņas maršrutu tīklā saistībā ar skolēnu pārvadājumu pārņemšanu Ogres novadā, nobraukums gadā tika palielināts par aptuveni 59 tūkstošiem kilometru gadā, savukārt, sakarā ar Pededzes pamatskolas likvidāciju, veiktas izmaiņas reģionālās nozīmes maršrutu tīklā, palielinot nobraukumu par aptuveni 6 tūkstošiem kilometru gadā.
Līdzīgi piemēri sastopami katru gadu un prognozējams, ka veicot izmaiņas skolu tīklā, nepieciešamība veikt izmaiņas reģionālās nozīmes maršrutu tīklā, palielinot nobraukumu, būs ar pieaugošu tendenci, ņemot vērā arī atsevišķu pašvaldību finanšu pārvaldību skolēnu pārvadājumu segmentā, izvērtējot nepieciešamos ieguldījumus autobusu parka iegādei un uzturēšanai, un šo izmaksu samērīgumu ar pārvadāto skolēnu apjomu. Atsevišķos gadījumos šāds risinājums nav realizējams, jo pašvaldības nodrošina ne tikai skolēnu pārvadājumus, lai sasniegtu izglītības iestādes, bet arī nokļūšanu uz ārpusskolas aktivitātēm. Tāpat reģionālās nozīmes maršrutā paredzētās pieturvietas nesasniedz viensētas vai citas apdzīvotas vietas, kur ceļu infrastruktūra nav iekārtota vai atbilstoša pasažieru uzņemšanai.  
Situācijā, kad pašvaldību organizētie skolēnu pārvadājumi tiek integrēti reģionālā maršrutu tīklā, ir saskatāmas pozitīvas iezīmes, jo vienlaikus netiek organizēti divi paralēli pārvadājumu veidi, kā arī tiek nodrošināta pietiekama pasažieru plūsma, apmierinot iedzīvotāju pieprasījumu. Integrējot skolēnu pārvadājumus reģionālā maršrutu tīklā, pašvaldības no savas puses sedz izglītojamiem braukšanas izdevumus no pašvaldības budžeta, bet pašvaldībai šo izglītojamo nogādāšanai līdz izglītības iestādei nav jāorganizē savi pārvadājumi. Līdz ar to gan valsts budžeta, gan pašvaldību budžeta izdevumi tiek sabalansēti.
Vērtējot kopējo reģionālās nozīmes maršrutu tīklu, 2022.gadā 308 maršrutos bija speciāli izglītojamo pārvadāšanai izveidoti reisi, kuros gada laikā tika veikti 3,93 milj. kilometri, kas ir aptuveni 5,5%  no kopējā maršruta tīkla autobusu satiksmē (2018.gadā šādu reisu kopējais nobraukums bija 3,568 milj. kilometri). Liels daudzums izglītojamo jau izmanto arī citus maršrutus un reisus, kas paredzēti arī strādājošo un citu pasažieru pārvadāšanai. Minētajā situācijā, kad tiek reorganizēts skolu tīkls, kā arī vairākas pašvaldības integrē skolēnu pārvadājumus reģionālajā maršrutu tīklā, nav izvērtēts jautājums par valsts budžeta finansējumu un tā pietiekamību, jo, paplašinot maršrutu tīklu skolēnu pārvadāšanas vajadzībām, tiek meklēti risinājumi citu maršrutu vai reisu slēgšanai, lai pakalpojumu apjoms vēl vairāk nepārsniegtu jau pašlaik nepietiekamo valsts budžeta finansējuma apjomu. 
1.3. Sabiedriskā transporta pakalpojumos radušos zaudējumu veidojošās komponentes un to izmaiņas
Atbilstoši STP Likuma 16.pantā noteiktajam, sabiedriskā transporta nozarē pastāv divi ieņēmuma riska uzņemšanās veidi, proti. Pirmajā gadījumā visu ieņēmuma risku uzņemas pakalpojuma sniedzējs, kurš nosaka sabiedriskā transporta pakalpojuma tarifu (STP Likuma 16.panta pirmā daļa). Šādos gadījumos pasūtītājam ir pienākums kompensēt zaudējumus tikai par tādu pasažieru pārvadāšanu, kuriem noteikti braukšanas maksas atvieglojumi saskaņā ar braukšanas maksas atvieglojumu noteikumiem. Savukārt pakalpojuma sniedzējs nosaka tādu tarifu, kas nosedz viņa izmaksas. Otrajā gadījumā sabiedriskā transporta pakalpojuma tarifu nosaka pasūtītājs, pilnībā uzņemoties zaudējumu segšanas finansiālās saistības (STP Likuma 16.panta trešā daļa). Latvijas Republikas Augstākās tiesas Senāta Administratīvo lietu departaments 2012.gada 25.maija lēmumā lietā Nr. SKA-386/2012 ir atzinis, ka - Sabiedriskā transporta pakalpojumi sabiedrībai ir būtiski un tai šie pakalpojumi jāsaņem. Tajā pašā laikā tie prasa lielus ieguldījumus, tāpēc tirgus šajā nozarē nevar brīvi darboties, jo citādi sabiedrība nespētu pakalpojumu apmaksāt. Eiropas Savienības līmenī, kā jau iepriekš teikts, Eiropas Parlamenta un Padomes (EK) 2007.gada 23.oktobra Regula Nr.1370/2007 Par sabiedriskā pasažieru transporta pakalpojumiem, izmantojot dzelzceļu un autoceļus, un ar ko atceļ Padomes Regulu (EEK) Nr. 1191/69 un Padomes Regulu (EEK) Nr. 1107/70 paredz mehānismus, kas paredz ekskluzīvas tiesības vai kompensācijas pakalpojumu sniedzējam. Ņemot vērā minēto, atbilstoši STP Likuma 16.panta trešajā daļā noteiktajam, pasūtītājs nosaka sabiedriskā transporta pakalpojuma tarifu un gadījumos, kad pārvadājumu pakalpojumus izmantos nepietiekams cilvēku skaits, lai tie atmaksātos un, iespējams, būtu rentabli, uzņemas segt starpību starp ieņēmumiem un faktiskām pakalpojuma sniedzēja izmaksām. 
Pamatojoties uz STP Likuma 11.pantu un saskaņā ar Ministru kabineta noteikumu Nr.435 2.1.apakšpunktu, sabiedriskā transporta pakalpojumu sniedzējiem kompensē zaudējumus, kas radušies, ja ar sabiedriskā transporta pakalpojumu pasūtījuma līguma izpildi saistītās nepieciešamās izmaksas pārsniedz gūtos ieņēmumus. Tātad kompensācija tiek aprēķināta kā starpība starp pamatotiem izdevumiem vai līgumcenu par veikto nobraukumu un sabiedriskā transporta pakalpojumu sniegšanā no pasažieriem gūtajiem ieņēmumiem.
No valsts budžeta izdevumiem atbilstoši Ministru kabineta Nr.435 6.punktam reģionālās nozīmes maršrutos tiek kompensēti zaudējumi, ievērojot sabiedriskā transporta pakalpojumu pasūtījuma līgumā noteikto kārtību un apjomus, bet valstspilsētu pašvaldībām kompensācija ir paredzēta par pārvadājumiem, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, un par personu ar invaliditāti pārvadāšanu. 
Līdz ar to, valsts budžeta dotācija (kompensācija) ir atkarīga no dažādiem mainīgiem lielumiem, proti, ne tikai veiktā nobraukuma un tā izpildei nepieciešamo izmaksu kopuma, bet arī pārvadāto pasažieru skaita un biļešu ieņēmumiem.
Ievērojot laika posmā no 2020.-2021.gadam straujo pasažieru skaita kritumu sakarā ar Covid-19 pandēmijas apkarošanas ietekmi, minētā starpība, proti biļešu ieņēmumu segums pār izdevumiem būtiski samazinājies, kas nozīmē, ka no valsts budžeta ir jānodrošina lielāks finansējums dotācijai. Detalizēts izklāsts par ietekmējošiem apstākļiem aprakstīts ziņojuma 1.3.1. un 1.3.2.sadaļās).

 
5.attēls. Biļešu ieņēmumu segums pār izdevumiem

Attiecībā uz valstspilsētu pašvaldībām piešķiramo valsts budžeta dotāciju (kompensāciju) jāatzīmē, ka kompensācija, kas paredzēta par pārvadājumiem, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, tiek nodrošināta ar mērķi nedublēt reģionālās nozīmes transportu teritorijās, kur efektīvākus pārvadājumus var nodrošināt valstspilsētas organizēts sabiedriskais transports, pagarinot kādu pilsētas robežās kursējošu maršrutu, kā rezultātā nav nepieciešams speciāli veidot reģionālās nozīmes maršrutu. Kompensācijas lielums ir atkarīgs gan no izmaksu apmēra, gan gūtajiem biļešu ieņēmumiem un valstspilsētas pašvaldības piešķirto atvieglojumu personu loka un īpatsvara, kāds noteikts katrā valstspilsētas pašvaldībā. Savukārt kompensācija par braukšanas maksas atvieglojumu nodrošināšanu personām ar I vai II grupas invaliditāti, personām līdz 18 gadu vecumam ar invaliditāti un personām, kas pavada personu ar I grupas invaliditāti vai personu līdz 18 gadu vecumam ar invaliditāti, 100% apmērā no valstspilsētas pašvaldības administratīvajā teritorijā noteiktās braukšanas maksas (cenas) tiek aprēķināta atbilstoši veiktajam braucienu skaitam un attiecīgi braukšanas maksas apmēram. Sekojoši mainoties braukšanas maksai vai pieaugot braucienu skaitam, mainās arī nepieciešamā valsts budžeta dotācija (kompensācija).

1.3.1. Kompensējamie izdevumi, izpildot sabiedriskā transporta pakalpojumu pasūtījumu līgumus
Kopš 2021.gada, realizējot Ministru kabineta 2019.gada 4.jūnija sēdē  (prot. Nr.27 28.§) izskatītajā informatīvajā ziņojuma “Par reģionālās nozīmes sabiedriskā transporta pakalpojumu attīstību 2021.-2030.gadam” sniegtos konceptuālos risinājumus, ir mainīta zaudējumu kompensācijas noteikšanas kārtība, turpmāk nosakot zaudējumu kompensāciju, pamatojoties uz atklāta konkursa rezultātā pārvadātāja piedāvāto sabiedriskā transporta pakalpojuma cenu, tādēļ kopš  2021.gada zaudējumu kompensācijas apmērs kļūs paredzamāks un ir atkarīgs no ieņēmumiem un sniegto pakalpojuma apjoma (veiktā nobraukuma).
2022.gadā kompensējamie izdevumi reģionālās nozīmes pārvadājumos ar autobusiem pilnībā tiek noteikti, balstoties uz atklātā konkursa kārtībā noteiktu pakalpojuma cenu (līgumcenu), bet vēl līdz 2021.gadam (ieskaitot) reģionālās nozīmes pārvadājumos ar autobusiem bija spēkā divas zaudējumu kompensēšanas kārtības – viena bija balstīta uz koncesijas līgumu izpildes pamata, kad zaudējumu kompensācija tika izmaksāta, pamatojoties uz faktiskajiem izdevumiem. Otra zaudējumu kompensēšanas kārtība bija balstīta uz atklāta konkursa kārtībā iegūtu pakalpojuma cenu par 1 kilometru un atbilstoši līgumos paredzētajai kārtībai kompensējamie izdevumi veidojas saskaņā ar līgumā paredzēto līgumcenu par veikto nobraukumu, maršrutu apkalpes vietu jeb autoostu izmaksām un papildus izdevumiem, ja tādi rodas, pārsniedzot līgumā noteikto maksimālo nobraukuma samazinājumu/palielinājumu, vai tādu apstākļu ietekmē, ko nevarēja paredzēt ne pasūtītājs, ne pārvadātājs, iesniedzot piedāvājumu (piemēram, normatīvo aktu grozījumus).
Attiecībā uz kompensējamo izdevumu noteikšanu reģionālās nozīmes pārvadājumos ar vilcieniem – AS “Pasažieru vilciens” tiek kompensēti visi faktiskie un pamatotie, un ar sabiedriskā transporta pakalpojumu līguma izpildi saistītie izdevumi, savukārt SIA “Gulbenes-Alūksnes bānītis” valsts budžeta kompensācija tiek noteikta, balstoties uz daļēju kompensēšanas principu – sedzot tikai degvielas un mašīnistu / konduktoru atalgojuma izmaksas un visus zaudējumus, kas rodas saistībā ar personu ar braukšanas maksas atvieglojumiem pārvadāšanu.

1.3.1.1. Kompensējamie izdevumi reģionālās nozīmes pārvadājumos ar autobusiem
Saskaņā ar noslēgtajiem iepirkuma līgumiem un tajos ietvertajiem nosacījumiem pakalpojuma cenā par 1 kilometru ir iekļaujamas visas ar sabiedriskā transporta pakalpojumu sniegšanu saistītās nepieciešamās izmaksas. Atkarībā no noslēgto iepirkuma līguma darbības termiņiem un tajos noteiktām pakalpojuma nodrošināšanai uzliktajām kvalitātes prasībām atšķiras arī vidējā pakalpojumu cena, kurai jābūt pietiekamai, lai nodrošinātu sabiedriskā transporta pakalpojuma izpildi. Vidējā izmaksu struktūra veidojas sekojoša: degvielas izmaksas pakalpojuma cenā veido 20% no kopējām izmaksām, darba spēka izmaksas sasniedz vismaz 36% no kopējām izmaksām, remontdarbu (kopā ar rezerves daļām un materiāliem) un autobusu uzkopšanas izmaksas sastāda aptuveni 16,7%, amortizācijas jeb līdzekļu vērtības norakstīšanas izmaksas veido 10,6% no kopējām izmaksām, kā arī administrācijas izmaksas un pārējās pakalpojuma nodrošināšanas izmaksas attiecīgi 5,7% un 11%. 
Īstermiņa iepirkuma līgumu izpildē nereti ir ievērtēti riski saistībā ar iepirkuma līguma darbības beigām, atlaišanas pabalsti personālam. Savukārt ilgtermiņa iepirkuma līgumos lielu daļu no izmaksām sastāda kapitālieguldījumi pakalpojumu kvalitātes nodrošināšanai, un atšķirībā no īstermiņa iepirkuma līgumiem – pakalpojuma cenā ir iekļauta arī plānotā peļņa. Tomēr neskatoties uz to, plānots, ka kopējie izdevumi saistībā ar sabiedriskā transporta pakalpojumu nodrošināšanu kļūst efektīvāki un pārvaldāmāki, nodrošinot augstāku sabiedriskā transporta pakalpojumu kvalitāti. 
To arī apliecina izmaksu uz vienu veikto kilometru izmaiņas pa gadiem, ka izmaksas, kas noteiktas atklāta konkursa atkarībā no tajos iekļautajām kvalitātes prasībām nepakļaujas tādām izmaksu svārstībām kā koncesijas līgumos, līdz ar to budžeta plānošanas periodos ir prognozējamas un nevar būtiski ietekmēt zaudējumu kompensācijas lielumu, ja vien nepalielinās pasūtījuma (nobraukuma) apjoms. 

Tabula Nr.4
Vidējās kompensējamās izmaksas 
atkarībā no līguma veida 
	 
	 
	Koncesijas līgumi
	Atklāta konkursa rezultātā noslēgtie līgumi
	t.sk. īstermiņa līgumi
	t.sk. ilgtermiņa līgumi*

	2019.gads
	Nobraukums, km
	55 432 003
	22 792 000
	
	

	
	[bookmark: _Hlk128654148]Kompensējamās izmaksas, EUR/km
	1,107
	0,858
	
	

	2020.gads
	Nobraukums, km
	51 339 663
	22 585 276
	
	

	
	Kompensējamās izmaksas, EUR/km
	1,129
	0,907
	
	

	2021.gads
	Nobraukums, km
	3 669 692
	69 132 382
	59 799 259
	9 333 123

	
	Kompensējamās izmaksas, EUR/km
	1,297
	1,118
	1,099
	1,235

	2022.gads
	Nobraukums, km
	x
	70 302 338
	43 744 565
	26 557 773

	
	Kompensējamās izmaksas, EUR/km
	x
	1,2091
	1,187
	1,246

	 * pakalpojumu sniegšanai izvirzītas augstākas kvalitātes prasības un līgumu termiņš 10 gadi, kā arī līgumcenā ir paredzēta arī peļņa



2022.gadā īstermiņa iepirkuma līgumos izmaksu pieaugumu noteica degvielas cenu pieaugums, kas salīdzinot 2022.gada dīzeļdegvielas mazumtirdzniecības cenas ar 2021.gadu, veido pieaugumu 43%[footnoteRef:5] apmērā. Tādējādi, izvērtējot faktisko situāciju saistībā ar izmaksām, kas nepieciešamas sabiedriskā transporta pakalpojumu nodrošināšanai un konstatējot, ka nepastāv citi instrumenti neplānotā[footnoteRef:6] izmaksu pieauguma negatīvās ietekmes mazināšanai uz iepirkuma līguma izpildi,  izvērtējot pakalpojuma sniedzēju veiktās darbība izmaksu pieauguma samazināšanai, 2022.gadā tika rasti kompensējošie pasākumi Publisko iepirkumu likumā noteiktā pieļaujamā apjomā[footnoteRef:7]. [5:  Statistikas pārvaldes dati Atsevišķu preču un pakalpojumu vidējās mazumtirdzniecības cenas (eiro par 1kg, ja citādāk - norādīts īpaši) 2005M01 - 2023M01. PxWeb (stat.gov.lv)]  [6:  2022.gadā radušo izmaksu pieaugumu, kas radušās ģeopolitiskās un ekonomiskās situācijas rezultātā, nebija iespējams ieplānot, iesniedzot piedāvājumu konkursam ar ID Nr. AD 2021/10.]  [7:  Publisko iepirkumu likuma 61.panta piektās daļas 2.punktā noteiktā maksimālā robežvērtība 10% no iepirkuma līgumā paredzētās līgumcenas pieļaujamā līgumcenas palielinājuma. Iepirkuma līgumu grozījumu vērtība, ko noteic kā visu secīgi veikto grozījumu naudas vērtību summu nesasniedz 10 procentus no sākotnējās iepirkuma līgumā paredzētās līgumcenas.] 

Vienlaikus ar 2022.gada būtiskajām patēriņa cenu pārmaiņām[footnoteRef:8], nozarē saasinājās arī problēmas ar autobusu vadītāju pietiekamu skaitu reisu izpildei un tiem izmaksājamo atalgojumu, ievērojot to, ka nozarē esošie atbilstošās kvalifikācijas darbinieki noveco, kā arī vidējās darba stundas neveido konkurētspējīgu atalgojumu, salīdzinot ar citiem pārvadājumu veidiem (piemēram, kravu pārvadājumi). Līdz ar to, 2022.gadā vairākiem pārvadātājiem, lai piesaistītu atbilstošas kvalifikācijas darbiniekus, bija jāpārskata izmaksas attiecībā uz darba atalgojumu.  [8:  Statistikas pārvaldes dati - Patēriņa cenu pārmaiņas 2022. gada decembrī salīdzinot ar 2021. gada decembri ir 20,8%.] 

Attiecībā uz 2023.gadu degvielas cenu izmaiņas neliecina par būtisku samazināšanos, kā arī preču patēriņa cenu pieaugums (inflācija) saglabājas augsts, līdz ar to situācija saistībā ar izmaksu pieaugumu saglabājas līdzīga kā 2022.gadā. 
Tāpat jāatzīmē, ka 2022.gada nogalē vairākas autoostas sakarā ar pieaugošajām izmaksām (siltumenerģijai, elektroenerģijai un citas izmaksas) ir pārskatījušas 2023.gada autoostas pakalpojumu maksu, kas palielina kopējās pārvadātājiem kompensējamās izmaksas par vismaz 0,6 milj. EUR.

1.3.1.2. Kompensējamie izdevumi reģionālās nozīmes pārvadājumos ar vilcieniem
Atšķirībā no reģionālās nozīmes pārvadājumiem ar autobusiem reģionālās nozīmes pārvadājumos ar vilcieniem tiek kompensētas faktiskās ar līguma izpildi saistītās izmaksas pilnā apmērā. Tā kā AS “Pasažieru vilciens” kompensējamās izmaksas sastāda 99% no kompensējamām izmaksām reģionālās nozīmes pārvadājumos ar vilcieniem, tad ziņojumā tiks apskatītas lielākās un būtiskāko ietekmi veidojošās izmaksas. 
Vērtējot laika posmu no 2019.-2021.gadam, kompensējamo izmaksu apjomi bija salīdzinoši konstanti, atsevišķos gados savstarpēji kompensējot atsevišķu izmaksu pieaugumus vai samazinājumus.
Tomēr 2022.gadā izmaksas, galvenokārt, palielinājās energoresursiem (dīzeļdegvielai un elektroenerģijai), personāla un administrācijas personāla atalgojumam, amortizācijas atskaitījumiem un citām saimniecisko procesu izmaksām (piemēram, telpu uzturēšanas izdevumi), kas kopsummā veido 6,9 milj. EUR pieaugumu, salīdzinot ar 2021.gadu.

Tabula Nr.5
Vidējās kompensējamās izmaksas 
(izņemot dzelzceļa infrastruktūras izdevumi)
	2019.gads
	Nobraukums, vagonkm
	25 838 408

	
	Kompensējamās izmaksas, EUR/vagonkm
	1,320

	2020.gads
	Nobraukums, vagonkm
	26 142 038

	
	Kompensējamās izmaksas, EUR/vagonkm
	1,318

	2021.gads
	Nobraukums, vagonkm
	27 112 623

	
	Kompensējamās izmaksas, EUR/vagonkm
	1,322

	2022.gads
	Nobraukums, vagonkm
	27 693 764

	
	Kompensējamās izmaksas, EUR/vagonkm
	1,545



Kopējie energoresursu (dīzeļdegviela un elektroenerģija) izdevumi 2022.gadā, salīdzinot ar 2021.gadu, ir pieauguši par 72,6%, ņemot vērā straujo dīzeļdegvielas cenas kāpumu globālajā tirgū, un no 2022.gada 1.septembra iepirkuma rezultātā noteiktā fiksētās elektroenerģijas cena palielinājusi kopējās izmaksas vismaz par 133%. Līdz ar to energoresursu izmaksu pieaugums 2022.gadā bijis vismaz 4,3 milj. EUR. 
Attiecībā uz personāla un administrācijas personāla atalgojuma izmaksu pieaugumu jāņem vērā, ka 2021.gadā sakarā ar Covid - 19 pandēmijas ietekmi objektīvi atalgojuma izmaksas bija zemākas darbinieku darbanespējas dēļ, pašizolācijas un karantīnas dēļ, kā arī epidemioloģisko apstākļu dēļ palielinājās vakanču skaits, kā arī grūtāk bija nokomplektēt brīvās darba vietas. Savukārt 2022.gadā, situācijai uzlabojoties, atalgojuma izmaksas tika nodrošinātas atbilstoši darbinieku skaitam, kā arī no 2022.gada 1.maija tika paaugstināts darbinieku atalgojums, līdz ar to 2022.gada 2.pusgadā mainīgās daļas u.c. izmaksas, kas tiek rēķinātas no pamatalgas, palielinājās. Savukārt attiecībā uz administrācijas darbinieku atalgojuma izmaksām, ievērojot patēriņa cenu pārmaiņu ietekmi, kā arī kvalificēta darbaspēka piesaisti un noturēšanu nozarē, tika pārskatīts atalgojums AS “Pasažieru vilciens” amatu grupām, paredzot no 2022.gada 1.maija palielināt atalgojumu visām amatu grupām apstiprinātā budžeta ietvaros - administrācijai darbiniekiem, augsti kvalificētiem strādniekiem un vadītājiem palielinot algas likmes par 5-10%, jo šo amatu atalgojums visvairāk atpaliek no darba tirgus līmeņa. Kopējās izmaksu izmaiņas personāla un administrācijas personāla atalgojumam salīdzinājumā ar 2021.gadu veidoja 1,73 milj. EUR.
Attiecīgi prognozējot 2023.gada izdevumus, kas, pamatojoties uz ekonomisko situāciju un cenām, saglabāsies 2022.gada līmenī, kopumā izmaksās nav iespējams veikt ekonomiju vai izmaksu samazinošos pasākumus, jo energoresursu izmaksas 2022.gada cenās veido vismaz 24% no kopējiem izdevumiem, bet personāla un administrācijas personāla izmaksas – 36%, kā arī amortizācijas izmaksas sastāda 12% no kopējiem izdevumiem. 

1.3.2. Pārvadātie pasažieri un biļešu ieņēmumi
Pasažieru skaita (braucienu) dinamika un izmaiņas reģionālās nozīmes pārvadājumos ir atspoguļotas ziņojuma attēlā Nr.6. Jāatzīmē, ka reģionālās nozīmes  pārvadājumos  ar autobusiem 2022.gadā tika pārvadāti par 26% jeb par 7,78 milj. mazāk pasažieru nekā 2019.gadā, kad tika pārvadāti 29,46 miljoni pasažieru. Savukārt, salīdzinot pārvadājumu apjomu ar analogu periodu 2020.gadā, 2022.gadā pārvadāto pasažieru skaits ir pieaudzis par 8% jeb par 1,57 miljoniem pasažieru un attiecībā pret 2021. gadu pārvadāto pasažieru skaits ir pieaudzis par 29 % jeb par 4,82 miljoniem pasažieru. 
Arī reģionālās nozīmes pārvadājumos pa dzelzceļu 2022.gadā tika pārvadāti par 15% jeb par 2,76 milj. mazāk pasažieru nekā 2019.gadā, bet attiecībā pret 2020.gadu pārvadājumu apjoms pieauga par 22% jeb par 2,84 milj. un pret 2021.gadu tas palielinājās par 42% jeb par 4,66 miljoniem. 
Līdz ar to sabiedriskā transporta pakalpojumu nozare atkopjas no 2020. un 2021.gadā Covid – 19 pandēmijas izraisītajām sekām, un 2022.gadā pasažieru skaits reģionālās nozīmes pārvadājumos stabilizējas un plānots, ka arī 2023.gadā sagaidāma pasažieru plūsmas palielināšanās. 


6.attēls. Pārvadāto pasažieru skaits (braucienu skaits), milj.

Ievērojot to, ka atkarībā no pasažieru skaita pieauguma palielinās arī biļešu ieņēmumi, kas kompensē pārvadājumos radušos izdevumus, apkopojot informāciju par ieņēmumiem 2022. gadā reģionālajos pārvadājumos ar autobusiem un vilcieniem secināms, ka pārvadājumos ar autobusiem ieņēmumi, kas 2022. gadā sastādīja 26,78 milj. EUR, joprojām nav atgriezušies 2019. gada ieņēmumu līmenī, kad ieņēmumu apjoms sasniedza 36,20 milj. EUR. 
Pozitīvas tendences ir novērojamas pārvadājumos ar vilcieniem, jo 2022. gadā gūtie biļešu ieņēmumi 18,70 milj. EUR apmērā ir par 6% mazāki nekā tie bija pirms pandēmijas laika, bet, salīdzinot tos ar 2020. gadu, tie ir pieauguši par attiecīgi 28% jeb par 4,05 milj., bet salīdzinot ar 2021. gadu par 45% jeb par 5,76 milj. EUR. Līdz ar to var secināt, ka pārvadājumos ar vilcieniem faktiski ir atjaunota pasažieru plūsma un ieņēmumi pirms pandēmijas apmēros sakarā ar pasažieru skaita pieaugumu un veiktajām izmaiņām braukšanas maksā, kas tika īstenota 2020.gadā, kā arī maršrutu tīkla palielinājumu tieši vilcienu segmentā.
Ieņēmumu un pasažieru skaita pieauguma atšķirības starp pārvadājumu veidiem norāda uz veiktajām izmaiņām pēdējo divu gadu laikā, kad būtiski ir samazināts reģionālo autobusu apkalpoto reisu skaits, kas veic pārvadājumus atsevišķos vilcienu virzienos (piemēram, Jūrmalas, Jelgavas, Ogres, Siguldas, Salaspils, Daugavpils virzienos). Līdz ar to ir novērojama pasažieru izvēle par labu vilcienu pārvadājumiem. Vienlaikus jāatzīmē, ka pasažieru skaita salīdzinoši lēnais pieaugums autobusu maršrutos ir saistāms ar komercmaršrutu atvēršanu, kur pārvadātie pasažieri un gūtie ieņēmumi tirgus pārdales rezultātā vairs nav ieskaitāmi dotētā reģionālās nozīmes maršrutu tīkla apjomā.
Tāpat attiecībā uz ieņēmumiem jāņem vērā arī apstākļi, ka pēdējās izmaiņas attiecībā uz reģionālās nozīmes braukšanas maksu (tarifiem) veiktas 2020.gada sākumā, kad, pamatojoties uz Sabiedriskā transporta padomes 2019.gada 6.decembra lēmumu (prot. Nr.12, 1.§), lai mazinātu valsts budžeta izdevumus saistībā potenciālo ar sabiedriskā transporta pakalpojumu sniegšanā radušos zaudējumu kompensēšanu 2020.gadā, no 2020.gada 15.janvāra paaugstināja braukšanas maksu par 0,10 EUR visos reģionālās nozīmes autobusu maršrutos. Savukārt reģionālās nozīmes dzelzceļa maršrutos braukšanas maksa tika paaugstināta par 0,10 EUR braucieniem, kur braukšanas maksa nepārsniedza 1,90 EUR, un par 0,20 EUR, kur braukšanas maksa bija no 1,90 EUR un augstāka. 
Tomēr gan 2020.gadā, gan 2021.gadā, kad sabiedriskā transporta pakalpojumu nozarē sakarā ar Covid-19 infekcijas slimības ierobežojošiem pasākumiem kopējais pasažieru skaits samazinājās vidēji vairāk kā par 36% salīdzinājumā ar pirmspandēmijas periodu, tad arī plānotās ieņēmumu prognozes saistībā ar tarifa palielinājumu nebija iespējams realizēt. 

[bookmark: _Hlk129116643]1.3.2.1. Biļešu ieņēmumus mazinošie apstākļi, to starpā braukšanas maksas atvieglojumu piešķiršana
Kopumā reģionālās nozīmes maršrutos 2022.gadā tika veikti 37,38 miljoni pasažieru braucienu, no kuriem 19% jeb 7,11 miljoni pasažieru braucienu ir tādi, kurus  veic sociāli mazaizsargātās personas[footnoteRef:9], izmantojot braukšanas maksas atvieglojumus (turpmāk – personas ar braukšanas maksas atvieglojumiem) saskaņā ar Ministru kabineta 2021.gada 22.jūnija noteikumiem Nr.414 “Braukšanas maksas atvieglojumu noteikumi”. [9:  Reģionālās nozīmes sabiedriskajā transportā braukšanas maksas atvieglojumi tiek nodrošināti personām ar I vai II grupas invaliditāti, personām līdz 18 gadu vecumam ar invaliditāti un personām, kas pavada personu ar I grupas invaliditāti vai personu līdz 18 gadu vecumam ar invaliditāti; pirmsskolas vecuma bērniem; politiski represētām personām un nacionālās pretošanās kustības dalībniekiem; bāreņiem un bez vecāku gādības palikušiem bērniem un daudzbērnu ģimenes locekļiem un ģimenēm, kuras izmanto valstī īstenotās Latvijas Goda ģimenes apliecības programmas ietvaros piešķirto apliecību.] 

Savukārt valstspilsētas pašvaldību organizētajos pilsētas nozīmes maršrutos, kuros valsts budžeta izdevumi tiek piešķirti saistībā ar personu ar invaliditāti[footnoteRef:10] pārvadāšanu, kas veido 6% no kopējā pārvadāto pasažieru braucienu skaita un sastāda 7,46 miljonus braucienu. [10:  Personām ar I vai II grupas invaliditāti, personām līdz 18 gadu vecumam ar invaliditāti un personām, kas pavada personu ar I grupas invaliditāti vai personu līdz 18 gadu vecumam ar invaliditāti] 

Pēdējos četros gados saistībā ar izmaiņām kopējā pasažieru skaitā, ir konstatējamas arī izmaiņas attiecībā uz pasažieru, kas izmanto braukšanas maksas atvieglojumus, braucieniem, proti:
· Reģionālās nozīmes pārvadājumos daudzbērnu ģimenes locekļu un ģimeņu, kuras izmanto valstī īstenotās Latvijas Goda ģimenes apliecības programmas ietvaros piešķirto apliecību, braucienu skaits kopš 2019.gada vidēji palielinājies par 13%, savukārt pārējās pasažieru kategorijās ir vērojams samazinājums, ko var skaidrot ar kopējo pasažieru skaita samazināšanos. Daudzbērnu ģimenes locekļu un ģimeņu, kuras izmanto valstī īstenotās Latvijas Goda ģimenes apliecības programmas ietvaros piešķirto apliecību, braucienu skaita palielinājums saistāms ar to, ka no 2021.gada vidus ir paplašināts personu loks, paredzot atvieglojumu piešķiršanu arī ģimenēm, kuru aprūpē ir bērns ar invaliditāti vai pilngadīga persona, kas nav sasniegusi 24 gadu vecumu, ja tai noteikta I vai II invaliditātes grupa.
· Valstspilsētu pašvaldībās personu ar invaliditāti braucienu skaits kopš 2019.gada samazinājies vidēji par 10%, ko nosaka kopējais pasažieru skaita samazinājums, kā arī veiktā sadarbība ar pārvadājumu apjoma ziņā intensīvāko Rīgas valstspilsētas pašvaldību par Autotransporta direkcijas izstrādātās Braukšanas maksas atvieglojumu saņēmēju sistēmas izmatošanu, nodrošinot tai piekļuvi informācijai par personu ar valsts noteiktiem braukšanas maksas atvieglojumiem aktuālajiem statusiem un jauniem kontroles mehānismiem savas elektroniskās braucienu uzskaites sistēmas darbības nodrošināšanai.


7.attēls. Personu ar braukšanas maksas atvieglojumiem 
kategoriju struktūra pēc braucienu skaita 2022.gadā, %

Attiecībā uz pasažieru, kuri saņem braukšanas maksas atvieglojumus, veiktajiem braucieniem un aprēķināto kompensācijas apmēru, kas sedzams reģionālās nozīmes pārvadātājiem un valstspilsētu pašvaldībām, kopējais finansējuma apmērs ir samazinājies, ievērojot braucienu skaitu samazinājumu. Proti, 2022.gadā aprēķinātais kompensācijas apmērs (t.sk. kompensējamais pievienotās vērtības nodoklis) ir bijis par 18,65% jeb 4,5 milj. EUR mazāks nekā 2019.gadā (skatīt tabulu Nr.7).

Tabula Nr.7
Valsts budžeta finansējuma izlietojums 
par valsts noteiktajiem braukšanas maksas atvieglojumiem, EUR
	 
	2019
	2020
	2021
	2022

	Pirmsskolas vecuma bērni
	1 425 784
	846 645
	757 662
	1 073 855

	Bērni bāreņi
	645 914
	452 975
	357 616
	495 552

	Politiski represētās personas/Nacionālās pretošanās kustības dalībnieki
	639 084
	418 965
	313 448
	374 863

	Personas ar I vai II invaliditātes grupu, personas līdz 18 gadu vecumam ar invaliditāti un pavadošās personas
	17 994 698
	13 218 457
	11 357 797
	12 879 025

	t.sk. reģionālais transports
	7 236 582
	5 409 274
	4 481 087
	5 275 594

	t.sk. valstspilsētu transports
	10 758 116
	7 809 183
	6 876 710
	7 603 431

	Ģimenes locekļi ar “Goda ģimenes” karti 
	3 560 307
	3 064 415
	2 815 698
	4 918 317

	KOPĀ:
	24 265 787
	18 001 457
	15 602 221
	19 741 612



Vienlaikus, jāatzīmē, ka situācija attiecībā uz nepieciešamo finansējumu par braukšanas maksas atvieglojumiem krasi mainās 2023.gadā, kad vairākas valstspilsētu pašvaldības (to starp, Rīgas valstspilsēta, Liepājas valstspilsēta un Ventspils valstspilsēta) ir mainījušas braukšanas maksu (tarifu). Ievērojot to, ka saskaņā ar Ministru kabineta noteikumu Nr.435 3.punktu par zaudējumiem par tādu pasažieru pārvadāšanu, kuriem braukšanas maksas atvieglojumi (tai skaitā aprēķinātais pievienotās vērtības nodoklis) noteikti saskaņā ar normatīvajiem aktiem vai tos noteikusi pašvaldība, uzskata no pasažiera nesaņemto braukšanas maksu par sniegtajiem sabiedriskā transporta pakalpojumiem, tādējādi valstspilsētām autonomi nosakot pilsētas administratīvajā teritorijā braukšanas maksu (tarifu), no valsts budžeta izdevumiem par personu ar invaliditāti ir kompensējami zaudējumi šī braukšanas maksas (tarifa) apmērā. Tādējādi kopējais plānotais nepieciešamais kompensācijas apmērs valstspilsētu pašvaldībām pieaugs līdz 13,97 milj. EUR, kas ir 6,37 milj. EUR vairāk nekā 2022.gadā. Pamatā pieaugums veidojas uz Rīgas valstspilsētā pārvadāto personu ar invaliditāti skaitu, kur vidējais braucienu skaits mēnesī ir aptuveni 429 tūkst.[footnoteRef:11], bet tā kā braukšanas maksa (tarifs) 2023.gadā ir palielinājusies par 74% (no 1,15 EUR uz 2,00 EUR), tad attiecīgi no valsts budžeta kompensējamie zaudējumi atbilstoši Rīgas valstspilsētas pašvaldības sniegtajai informācijai plānoti 11,9 milj. EUR, kas pret 2022.gada faktisko situāciju ir 2 reizes vairāk.  [11:  Vidējais personu ar invaliditāti braucienu skaits noteikts saskaņā ar 2022.gada marta līdz 2023.gada februāra datiem] 


Autotransporta direkcija vienlaikus veic arī virkni uzraugošo un preventīvo pasākumu, ar mērķi paaugstināt biļešu ieņēmumu apjomu, kā arī sabiedriskā transporta pakalpojumu sniedzēju prettiesisku rīcību novēršanu attiecībā uz ieņēmumu samazināšanu. Veicot pārbaudes transportlīdzekļos (autobusos un vilcienos), par konstatētajiem pārkāpumiem pārbaužu laikā Autotransporta direkcija ir informējusi attiecīgo pārvadātāju un piemērojusi konkrētajam pārvadātājam līgumos noteiktos līgumsodus. Kopējais pārbaužu skaits - 2019.gadā veiktas 2351 pārbaudes, 2020. gadā veiktas 2639 pārbaudes, 2021. gadā veiktas 3215 pārbaudes un 2022.gadā veiktas 3821 pārbaudes, kas liecina par 62% pārbaužu skaita palielinājumu. Pārbaužu reģionālo maršrutu autobusos un vilcienos rezultātā pārkāpumi konstatēti aptuveni 5% gadījumu. Savukārt, no kopējā pārkāpumu skaita, biļešu tirdzniecības noteikumu pārkāpumi konstatēti 36% gadījumu. Vienlaikus ar kvalitātes paaugstināšanu un tās nodrošināšanu sabiedriskā transporta pakalpojumos kā obligāts nosacījums ir bezskaidras naudas norēķina nodrošināšana visos reģionālās nozīmes pārvadājumos ar autobusiem – starppilsētu maršrutos un visos maršrutos, ja līgums noslēgts uz ilgtermiņa periodu. Līdz ar to šobrīd, lai nodrošinātu bezskaidras naudas norēķinu iespējas, vairāk kā 90% autobusu ir aprīkoti ar nepieciešamajām ierīcēm, savukārt vilcienu pārvadājumos pilnā apmērā, ievērojot to, ka reģionālās nozīmes pārvadājumos ar vilcieniem bez norēķiniem kasēs un pie konduktoriem, ir nodrošināta iespēja iegādātiem braukšanas biļeti tiešsaistē.
Attiecībā uz biļešu iegādes iespēju tiešsaistē, mazinot skaidrās naudas apriti, Autotransporta direkcija turpina darbu pie Vienotās sabiedriskā transporta biļešu sistēmas ieviešanas. Sākot ar 2022. gada 1. augustu ir uzsākta sabiedriskā transporta biļešu tirdzniecība un izplatīšana tiešsaistē, izmantojot Vienoto sabiedriskā transporta biļešu sistēmu[footnoteRef:12]. Pašlaik tiek īstenots projekta ieviešanas 1.posms, kura ietvaros biļešu tirdzniecības tīmekļa vietnēs tiek nodrošināta ierobežota biļešu veida tirdzniecība, bet plānots 2023.gada laikā to ieviest pilnvērtīgi – nodrošinot biļešu tirdzniecību uz visiem reģionālās nozīmes maršrutiem pie biļešu tirdzniecības pakalpojumu sniedzējiem elektroniski, kā arī uzsākt darbu pie vienotās biļešu iegādes iespējas, savienojot vairākus pārvadājumu veidus (reģionālais autobuss – reģionālais vilciens – dažādās kombinācijās). [12:  No 2022. gada 1. augusta uzsākta biļešu tirdzniecība uz SIA “Latvijas Sabiedriskais Autobuss” izpildītajiem reisiem maršrutā Nr.6855 Rīga-Kalngale-Carnikava-Kadaga un ar 2022. gada 29. augustu ir uzsākta biļešu tirdzniecība maršrutos Nr.6821 Rīga-Ādaži-Kadaga, Nr.6822 Rīga-Ādaži-Podnieki-Garkalne un Nr.6824 Rīga-Ādaži-Carnikava. 2022. gada 22. decembrī tika uzsākta biļešu (vienreizējo, abu virzienu, bagāžas un vienreizējās biļetes 3+ karšu īpašniekiem) tirdzniecība internetā vilcienu līnijā Rīga-Skulte.] 


1.nodaļas kopsavilkums un secinājumi:
1. Reģionālā maršrutu tīklā ir veiktas būtiskas pārmaiņas, lielāku uzsvaru liekot uz reģionālās nozīmes pārvadājumiem ar vilcieniem atbilstoši šobrīd pieejamai transportlīdzekļu kapacitātei, un mazinot reģionālās nozīmes pārvadājumu ar autobusiem apmēru. Arī nākotnē, palielinot pasažieru pārvadājumu intensitāti pārvadājumos ar vilcieniem, proti, ieviešot intervālu grafiku elektrificētajā zonā, pasažieru pārvadājumiem ar autobusiem jānodrošina pietiekama loma, lai nodrošinātu autobusu un vilcienu savienojumus.
2. Autobusu pārvadājumu un noslēgto iepirkuma līgumu elastība ļauj apmierināt iedzīvotāju pieprasījumu un mobilitāti, kas it īpaši ir svarīga mazapdzīvotās teritorijās, novadu teritorijās, nodrošinot iedzīvotājiem iespēju apmeklēt izglītības iestādes, ārstniecības iestādes, darbavietas, valsts un pašvaldību institūcijas to vispārpieņemtajā darba laikā.
3. Reģionālās nozīmes pārvadājumos ar autobusiem izmaksu modelis balstīts uz atklātā konkursa – rezultātā noskaidroto pakalpojuma cenu, kur izmaksu risku ir uzņēmies sabiedriskā transporta pakalpojumu sniedzējs, bet pasūtītāja risks tiek balstīts uz pietiekamu, objektīvi nepieciešamu un iedzīvotāju pieprasījumam atbilstošu maršrutu tīklu.  
4. Kompensējamo izmaksu pieaugums sakarā ar vispārējo preču un pakalpojumu cenu pieaugumu (sevišķi energoresursu cenas) un darba samaksas pieaugumu ir ierobežojams tikai reģionālās nozīmes pārvadājumos ar autobusiem, ievērojot to, ka sabiedriskā transporta pakalpojumu izpildei ir noslēgti iepirkuma līgumi par noteiktu līgumcenu īstermiņā vai ilgtermiņā. Saistībā ar pārvadājumiem ar vilcieniem izmaksu apmērus nosaka ekonomiskā situācija un tirgū pastāvošās cenas un to izmaiņas.
5. Iepirkuma līgumos par sabiedriskā transporta pakalpojumu nodrošināšanu ar autobusiem noteiktās kvalitātes prasības nodrošina tādu pakalpojumu kvalitātes kopumu, kas garantē pasažieriem drošus pārvadājumus, tajā skaitā personām ar funkcionāliem traucējumiem pieejamus un ērtus pakalpojumus, kā arī pakalpojumu nodrošināšanā videi draudzīgāku transportlīdzekļu iesaisti. Iepirkuma līgumos iekļautās kvalitātes prasības ir nodrošināmas no pirmās līguma izpildes dienas, līdz ar to iepirkumu līgumos iekļautie pakalpojumam izvirzītie kvalitātes standarti nav mazināmi un to ieviešanu nav iespējams atlikt.
6. No sabiedriskā transporta pakalpojumu sniegšanas gūtie ieņēmumi tiešā veidā ietekmē no valsts budžeta kompensējamos sabiedriskā transporta pakalpojumos radušos zaudējumus, ievērojot pasūtītāja noteikto braukšanas maksu (tarifu), kas ir zemāka nekā pakalpojumu izpildei nepieciešamie izdevumi, lai nodrošinātu pakalpojumu pieejamību atbilstoši iedzīvotāju maksātspējai, un pārvadāto pasažieru skaitu, kā arī noteiktos braukšanas maksas atvieglojumus.
7. Valstspilsētu pašvaldību autonomi noteikto braukšanas maksas (tarifu) izmaiņas rada ietekmi uz valsts budžeta braukšanas maksas atvieglojumiem nepieciešamā finansējuma apmēru.

2. Veicamie pasākumi sabiedriskā transporta pakalpojumu kompensācijas apjoma samazināšanai 

Saskaņā ar sagatavoto valsts budžeta likumprojektu “Par valsts budžetu 2023. gadam un budžeta ietvaru 2023., 2024. un 2025. gadam” valsts budžeta 31.06.00 apakšprogrammā sabiedriskā transporta pakalpojumu nodrošināšanai plānotais finansējums ir paredzēts 74,787 milj. EUR, kuros ir iekļauts 10 milj. EUR finansējuma palielinājums, kas piešķirts, atbalstot Prioritārajos pasākumos pieprasīto finansējumu, lai nodrošinātu sabiedriskā transporta pakalpojumu līgumos paredzēto saistību izpildi. 
Savukārt, apkopojot un izstrādājot 2023.gada prognozes kopā nepieciešamais valsts budžeta finansējums sabiedriskā transporta pakalpojumu nodrošināšanai 31.06.00 apakšprogrammā sastāda 114,76 milj. EUR. Līdz ar to, kopējais papildu nepieciešamais finansējums 2023.gadā plānojams līdz 39,9 milj.EUR. Atkārtoti pārskatot 2023.gada prognozes un aktualizējot no 2022.gada izmaksāto dotāciju atlikumu, kas varētu daļēji segt 2023.gada potenciālos zaudējumus, secināms -, ka valsts budžetā piešķirtais finansējums (74,787 milj. EUR) nesegs potenciālos zaudējumus 2023.gadā, radot saistības pret pārvadātājiem nesamaksātā finansējumu apmērā vismaz 30,95 milj. EUR (skatīt Tabulu Nr.8).
Norādāms, ka, aprēķinot 2023.gada prognozes, ievērojot cenu un pakalpojumu cenu pieaugumu un to neprognozējamās svārstības, tika ņemtas vērā sekojošas zaudējumu kompensāciju ietekmējošās komponentes:
1. Ņemot vērā 2022.gadā pārvadāto pasažieru skaitu (par 4,8 milj. pasažieru jeb 29% vairāk nekā 2021.gadā), 2023.gadā reģionālās nozīmes pārvadājumos ar autobusiem prognozēts par maksu pārvadāto pasažieru skaita pieaugums par 1,9 milj. pasažieru jeb 10,4% un ieņēmumu pieaugums par 2,3 milj. EUR (par 8,65%), sasniedzot 29,10 milj. EUR. Savukārt reģionālās nozīmes pārvadājumos ar vilcieniem 2023. gadā plānots pārvadāt 17 miljonus pasažieru, kas ir par 8% vairāk nekā 2022. gadā, prognozējot ieņēmumu pieaugumu vismaz 7% apmērā, kas sasniegtu 20 milj. EUR. 
2. Kompensējošās izmaksas reģionālās nozīmes pārvadājumos:
2.1. Reģionālās nozīmes pārvadājumos ar autobusiem ir ņemts vērā aspekts, ka 2023.gadā zaudē spēku atsevišķi īstermiņa sabiedriskā transporta pakalpojumu pasūtījuma līgumi, līdz ar to slēdzot līgumus uz nākamo periodu (līdz jauno ilgtermiņa līgumu darbības uzsākšanai) paredzams, ka cena par sabiedriskā transporta pakalpojumu izmantošanu varētu pieaugt. Vienlaikus 2023.gadā ir plānots uzsākt Braukšanas maksas atvieglojumu informācijas sistēmas[footnoteRef:13], kā arī Vienotās sabiedriskā transporta biļešu sistēmas[footnoteRef:14] izmantošanu sabiedriskā transporta pakalpojumu pasūtījuma līgumu izpildē, līdz ar to kopumā 2023.gadam reģionālās nozīmes pārvadājumos ar autobusiem prognozēts neliels izmaksu pieaugums salīdzinājumā ar 2022.gadu – 1,64% apmērā jeb 1,39 milj. EUR, sasniedzot 86,39 milj. EUR kompensējamos izdevumus. [13:  STP Likuma 141.pants]  [14:  STP likuma 19.pants] 

· 2.2. Reģionālās nozīmes pārvadājumos ar vilcieniem izmaksu pieaugums paredzēts daudz būtiskāks – 34,77% un plānots, ka izmaksu apmērs 2023.gadā sasniegs 57,67 milj. EUR. Minēto izmaksu pieauguma pamatojums ir saistāms ar sekojošu izmaksu palielinājumu:  Materiālu izmaksām kopējais pieaugums plānots par 11 milj. EUR jeb 90%, salīdzinot ar iepriekšējo 2022.gada faktisko izpildi. Vislielākā ietekme ir saistīta ar straujo energoresursu cenu pieaugumu. Elektroenerģijas cenas pieaugums elektrovilcienu vilces nodrošināšanai veido vismaz 8,9 milj. EUR pieaugumu salīdzinājumā ar 2022.gada faktisko izpildi, bet dīzeļdegvielas izmaksu pieaugums paredzēts 1,65 milj. EUR apmērā. Jāatzīmē, ka, stabilizējoties energoresursu cenām un veicot atkārtotus energoresursu iepirkumus, iespējama arī izmaksu ekonomija, kas norādīta ziņojuma tabulā Nr.8.
· Pārējās sabiedriskā transporta pakalpojumu sniegšanas izmaksās lielākās nobīdes ir saistītas ar remontu izmaksām, kas ir saistītas ar plānoto remontu skaita izmaiņām (tika mainīts remontu un tekošo remontu apskašu plāns, kur tika samazināts modernizēto DR-1AC TR-3 remontu daudzums) – cita starpā izmaksu pieaugums veido 10% jeb 0,42 milj. EUR.
· Līdzekļu vērtību norakstīšanā 2023.gadā ir plānots izmaksu samazinājums  vismaz 25% apmērā jeb 1,3 milj. EUR, kas skaidrojams ar to, ka daudzi vecie elektrovilcieni jau ir vai 2023. gada sākumā tiks pilnībā amortizēti.
· Procentu maksājumos plānots izmaksu pieaugums saistībā ar EURIBOR procentu likmes palielinājumu, kas 2023. gadā ietekmēs ikmēneša procentu maksājumu ilgtermiņa kredītam, līdz ar to prognozēts procentu maksājumu par aizņemtajiem līdzekļiem pieaugums par 119 tūkst. EUR (par 187%), salīdzinot ar 2022.gadu.
· Darbinieku atalgojumam 2023.gadā paredzēto izmaksu pieaugums plānots 1,7 milj. EUR jeb 14%, kas saistāms gan ar minimālās algas palielinājumu 2023.gadā, gan jaunu darbinieku nokomplektēšanu, kā arī apmācībām elektrovilcienu mašīnistu sagatavošanai pastāvīgam darbam. Arī ekipētāju pieņemšana darbā jānodrošina līdz ar pirmā vilciena saņemšanu, jo jauno elektrovilcienu apkalpošanai jāievieš funkcijas, kas iepriekš netika veiktas, piemēram, asenizācija – nepieciešams pieņemt darbiniekus, apmācīt darbam ar iekārtām un konkrētiem vilcieniem u.tml. darbības, lai nodrošinātu veiksmīgu jauno elektrovilcienu ekspluatāciju, kad tie sāks pārvadāt pasažierus.
· Administrācijas izmaksām kopā 2023. gadā paredzēts pieaugums par 1,6 milj. EUR (37%) pret 2022.gada faktisko izpildi. Pieaugums ir saistīts, galvenokārt, ar pakalpojumu cenu straujo pieaugumu, pārslēdzot un atjaunojot līgumus ar piegādātājiem. Būtiskākie palielinājumi ir telpu apsaimniekošanas un uzturēšanas izdevumos, kā arī pieaugušas apsardzes izmaksas, pabalsti darbiniekiem (saskaņā ar Darba likumu), kuri 2023. gadā dosies pensijā u.c.
3. Kompensācijas par valstspilsētu pašvaldībās pārvadāto personu ar invaliditāti būtisks pieaugums, ņemot vērā to, ka Rīgas, Liepājas un Ventspils valstspilsētu pašvaldības 2023.gadā mainījušas braukšanas maksu (tarifu) pilsētas administratīvajā teritorijā. 
Ņemot vērā minēto, ka izmaksu pieaugums ir daudz straujāks nekā potenciālie ieņēmumi, tādēļ gan 2022.gadā, gan 2023.gadā kompensējamie zaudējumi no valsts budžeta palielinās. 


Tabula Nr.8
Nepieciešamais valsts budžeta 
finansējums 2023.gadam, EUR
	
	Valsts budžeta bāze 31.06.00. apakšprogramma
	Prognozētie zaudējumi[footnoteRef:15] [15:  Pēdējie prognožu precizējumi veikti 2023.gada marta sākumā atbilstoši iesniegtajiem datiem no valstspilsētu pašvaldībām] 

	Finansējuma iespējamais samazinājums 
	t.sk. 2022.gada pārmaksas
	t.sk. izmaksu korekcijas ekonomikas stabilizēšanās gadījumā
	2023.gadā papildus nepieciešamais finansējums

	Pārvadājumi pilsētas nozīmes maršrutos[footnoteRef:16] [16:  Finansējums un kompensējamie zaudējumi norādīti kopā – par personu ar invaliditāti pārvadāšanu un par pārvadājumiem, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma.] 

	12 489 231
	 17 023 993
	-1 286 235
	-1 286 235
	
	3 248 527

	Reģionālie pārvadājumi ar autobusiem
	44 887 622
	59 353 182
	-1 219 911
	-1 219 911
	
	13 245 649

	Reģionālie pārvadājumi pa dzelzceļu
	17 410 161
	38 385 170
	-6 519 858
	-4 217 617
	-2 302 241
	14 455 151

	PAVISAM KOPĀ
	74 787 014
	114 762 345
	-9 026 004
	-6 723 763
	-2 302 241
	30 949 327



Autotransporta direkcija Ministru kabineta noteikumu Nr.435 12., 13. un 15.punktā noteiktajā kārtībā katru gadu apzina valstspilsētu pašvaldību un aprēķina sabiedriskā transporta pakalpojumu sniedzēju plānotos zaudējumus, kas atbilst katram kalendārajam gadam apstiprinātajam maršrutu tīklam. Ievērojot sabiedriskā transporta pakalpojumos pamatoto kompensējamo zaudējumu apjomu, tiek sastādīta kopējā nepieciešamā finansējuma prognoze sabiedriskā transporta pakalpojumu nodrošināšanai. Tāpat faktisko zaudējumu aprēķina un precizējumu rezultātā no tekošā gada piešķirtā finansējuma bieži vien ir jākompensē iepriekšējā perioda nesegtie zaudējumi, līdz ar to piešķirtais valsts budžeta finansējums tekošajā gadā ir nepietiekams, tādējādi no valsts budžeta tiek pieprasīts papildu finansējums gan iepriekšējo gadu (periodu), gan tekošā gada zaudējumu kompensēšanai. Tādējādi jautājums par papildu finansējuma piešķiršanu sabiedriskā transporta pakalpojumu nodrošināšanai tiek risināts kārtējā gada  valsts budžeta izpildes un elastības ietvarā kā to paredz arī Ministru kabineta noteikumu Nr.435 18.punkts (skatīt tabulu Nr.9).

Tabula Nr.9
Valsts budžeta bāzes finansējums 31.06.00 apakšprogrammā[footnoteRef:17], papildus piešķirtais finansējums, kā arī finansējuma segums pār aprēķinātajiem un kompensējamajiem zaudējumiem sabiedriskā transporta pakalpojumu sniegšanā [17:  31.06.00. apakšprogrammā “Dotācija zaudējumu segšanai sabiedriskā transporta pakalpojumu sniedzējiem” ir apvienotas kā vispārējo zaudējumu kompensācija, tā arī kompensācija par personu ar braukšanas maksas atvieglojumiem pārvadāšanu, kas bija noteiktas ar atsevišķu 31.07.00. apakšprogrammu līdz 2021.gadam “Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai”] 

	
	2015.
gads
	2016.
gads
	2017.
gads
	2018.
gads
	2019.
gads
	2020.
gads
	2021.
gads
	2022.
gads

	Valsts budžeta bāzes finansējums
	53,72
	53,80
	57,42
	61,60
	61,30
	61,60
	61,60
	70,29

	Papildus piešķirtais finansējums, tai skaitā par iepriekšējo periodu nesegtajiem zaudējumiem
	2,171
	
	10,26
	12,55
	16,36
	24,5
	36,42
	29,9

	Valsts budžeta bāzes finansējuma segums pār kompensējamiem zaudējumiem
	96%
	90%
	88%
	86%
	80%
	70%
	64%
	75%

	Papildus piešķirtais finansējums, tai skaitā par iepriekšējo periodu nesegtajiem zaudējumiem
	4%
	0%
	16%
	18%
	21%
	28%
	38%
	32%

	Kopējais valsts budžeta finansējums zaudējumu kompensēšanai
	55,89
	53,80
	67,69
	74,15
	77,67
	86,10
	98,02
	100,19

	Valsts budžeta finansējuma segums pār kompensējamiem zaudējumiem tekošā gadā
	100%
	90%
	104%
	104%
	102%
	97%
	101%
	107%



2.1. Valsts budžeta izdevumu mazinošo pasākumu virzieni
	Atbilstoši Ministru kabineta noteikumu Nr.435 17.punktā noteiktajam, izskatot pastāvošos apstākļus attiecībā uz situāciju, kad gadskārtējā valsts budžeta ietvarā finansējums sabiedriskā transporta pakalpojumu līgumu izpildei nav pietiekams, tad Sabiedriskā transporta padomē 2023.gada 3.marta sēdē tika izskatīti priekšlikumi valsts budžeta kompensācijas apmēra mazināšanai. Sabiedriskā transporta padome ar lēmumu (prot. Nr.6 3.§) konceptuāli ir atbalstījusi šādus  - pasākumus:
1) Ievērojot , ka 2020. un 2021.gadā pasažieru plūsmas būtiskas izmaiņas noteica Covid-19 saslimšanas apkarošanai ierobežojošie pasākumi, bet 2022.gadā stabilizējoties iedzīvotāju pieprasījumam pēc sabiedriskā transporta pakalpojumiem, tad 2023.gadā Autotransporta direkcijai sadarbībā ar plānošana reģioniem jāveic kopējā reģionālās nozīmes maršrutu tīkla pārskatīšana, novērtējot kopējo maršrutu tīkla lietderību un pasažieru pieprasījumu, atbilstoši STP Likuma 6.panta 6. 2 daļai.
2) Ņemot vērā , ka no sabiedriskā transporta pakalpojumu sniegšanas gūtie ieņēmumi tiešā veidā ietekmē no valsts budžeta kompensējamos sabiedriskā transporta pakalpojumos radušos zaudējumus, bet situācijā, kad preču un pakalpojumu patēriņa cenas ir palielinājušās jau par 20,8%[footnoteRef:18], kā arī vidējais neto atalgojums Latvijā kopš 2020.gada, kad pēdējo reizi veiktas braukšanas maksas (tarifa ) izmaiņas, ir pieaudzis par 19,62%[footnoteRef:19], tad viens no instrumentiem, kā samazināt valsts budžeta dotāciju apmēru pie pieaugošām izmaksām, būtu braukšanas maksas (tarifa) pārskatīšana un ieņēmumu palielināšana. Līdz ar to, konceptuāli ir atbalstīta braukšanas maksas (tarifa) pārskatīšana, konsultējoties ar plānošanas reģioniem par pieņemamāko risinājumu, lai netiktu būtiski ietekmēta iedzīvotāju spēja izmantot sabiedrisko transportu sevišķi novadu teritorijās. Braukšanas maksas (tarifa) pārskatīšana ietver sevī dažādu lojalitātes programmu nodrošināšanu, to starpā lielākas atlaides abonementu biļetēm, dažādu pārvadājumu veidu vienotas biļetes ieviešanu. [18:  Statistikas pārvaldes dati - Patēriņa cenu pārmaiņas 2022. gada decembrī, salīdzinot ar 2021. gada decembri]  [19:  Statistikas pārvaldes dati - Strādājošo mēneša vidējā darba samaksa (neto) – salīdzinājumā 2022.gads ar 2020.gadu] 


2.2. Valsts budžeta izdevumu mazinošo pasākumu finansiālā ietekme un termiņi, ieguvumi un riski
2.2.1. Reģionālās nozīmes maršrutu tīkla izvērtēšana
Reģionālās nozīmes pārvadājumos ar autobusiem maršrutos, kuriem rentabilitāte ir zem 10% kopējais nobraukumus varētu sastādīt ap 3 458 360 kilometri gadā, kas lēšams aptuveni 3 866 527 EUR apmērā zaudējumu kompensēšanai, un pirmsšķietami par 322 211 EUR potenciāli samazināmi valsts budžeta izdevumi. Tomēr, lai rastu objektīvu pamatojumu maršrutu tīkla samazinājumam jau 2023.gadā, Autotransporta direkcijai ir uzdots 2023.gada otrajā ceturksnī Sabiedriskā transporta padomei iesniegt nerentablāko (maršrutu ar biļešu ieņēmumu rentabilitāti līdz 10%) maršrutu izvērtējumu. Kopā šādi maršruti aptuveni veido 219, kas pārsvarā atrodas Latgales un Vidzemes plānošanas reģionos. Novērtējums attiecībā uz potenciālo finansiālo ieguvumu (322 211 EUR) veidots, ievērojot to, ka atsevišķiem maršrutiem vai reisiem ar ļoti zemu rentabilitāti jau pašlaik ir mazāks savienojumu un intensitātes apjoms nekā STP Likumā noteiktais minimālais garantētais apjoms darbdienās un brīvdienās, līdz ar to, slēdzot šādus maršrutus vai reisus, pastāv risks, ka iedzīvotājiem nepastāv citas pārvietošanās vai mobilitātes iespējas.
Papildus tiks sagatavoti priekšlikumi pārskatīt autobusu maršrutus, kurus tā posmā iespējams daļēji aizstāt ar vilcienu, veidojot kombinētos pārvadājumus. Šobrīd maršrutu pārskatīšanu ierobežo pieejamā vilcienu kapacitāte un apgrūtinātās pasažieru iekāpšanas/izkāpšanas iespējas vilcienos, kā arī staciju un pieturas punktu piekļūstamība, jo viens no galvenajiem kombinēto pārvadājumu pamatnosacījumiem ir ātra un ērta piekļūšana un pārsēšanās iespējas nezaudējot ceļā pavadīto laiku. Pēc jauno elektrovilcienu nodošanas ekspluatācijā un intervāla grafika ieviešanas, kā arī lielas daļas dzelzceļa staciju un pieturas punktu rekonstrukcijas (tostarp paaugstinot peronus) 2024.gadā, būs iespēja palielināt kombinēto (dzelzceļš-autobuss) pārvadājumu apjomu, tādējādi samazinot finansējuma apjomu zaudējumu kompensēšanai autobusu pārvadājumos. Platformu modernizācija tiks veikta ar ES Kohēzijas fonda līdzfinansējumu 85%, un atlikušo nepieciešamo finansējumu jeb 15% VAS “Latvijas Dzelzceļš” segs no saviem finanšu resursiem. Potenciāli valsts budžeta izdevumu ekonomija, samazinot nobraukumu reģionālās nozīmes pārvadājumos ar autobusiem, novērtējama 567 000 EUR apmērā.
Vienlaikus jāatzīmē, ka ar maršrutu tīkla mazināšanu var tikt negatīvi ietekmēta attiecīgās pašvaldības attīstība, jo pieejams sabiedriskais transports ir viens no priekšnosacījumiem, kas nodrošina teritorijas un tās iedzīvotāju spēju būt konkurētspējīgiem un integrētiem valsts kopējā ekonomikā.

2.2.2. Tarifu (braukšanas maksas) pārskatīšana
Sākotnēji, izvērtējot situāciju un secinot to, ka reģionālās nozīmes pārvadājumos ar autobusiem pastāv vismaz 3 dažādi tarifa veidošanas principi (viens vietējās nozīmes pārvadājumiem un divi starppilsētu nozīmes pārvadājumos), kā arī vilcienu pārvadājumos pastāv dalījums – zonu tarifs pārvadājumos ar elektrovilcieniem (un Siguldas virzienā ar dīzeļvilcienu) un tarifs ārpus zonām, atkarībā no braukšanas attāluma – dīzeļvilcienos, tad primāri, pārskatot tarifus, tika izvirzīts kritērijs – vienādot vietējās un starppilsētu nozīmes autobusu pārvadājumu tarifus, kā arī saglabāt augstāku prioritāti attiecībā uz dzelzceļa pārvadājumiem, nosakot autobusu pārvadājumos tarifu, kas ir augstāks vai vienāds ar vilcienu pārvadājumos noteikto tarifu.
Veicot izpēti arī attiecībā uz reģionu teritoriālajām izmaiņām pēc Administratīvi teritoriālās reformas un iedzīvotāju maksātspēju pēdējo gados, tika secināts, ka Rīgas plānošanas reģionā vidējā neto darba samaksa 2022.gadā ir bijusi vidēji par 27%[footnoteRef:20] lielāka nekā pārējos plānošanas reģionos (vislielākā plaisa veidojas tieši ar Latgales plānošanas reģionu – 34% apmērā).  [20:  Statistikas pārvaldes dati attiecībā uz plānošanas reģioniem pēc Administratīvi teritoriālās reformas 2021.gadā] 

Līdz ar to tika izstrādāti vairāki braukšanas maksas (tarifu) pārskatīšanas varianti, kuru provizoriskā finanšu ietekme ir robežās no 7 563 628 EUR līdz 9 974 276 EUR, kuriem pastāv apakšvarianti. Variantu raksturojošās pazīmes ir lielāks vai mazāks braukšanas maksas pieaugums braucot starp zonām vilcienu maršrutos, straujāks vai mazāk straujš biļešu cenu kāpums vilcienu pārvadājumos ārpus zonām, kā arī straujāks vai mazāk straujš biļešu cenu pieaugums reģionālās nozīmes autobusu pārvadājumos. Visos variantos paredzēta augstākas minimālās maksas noteikšana Rīgā un citās valstspilsētās (skatīt tabulu Nr.10).
Tabula Nr.10 
Pārskatītā tarifa (braukšanas maksas) potenciālā 
ietekme valsts budžeta izdevumiem un sekas
	 
	Potenciālā finansiālā ietekme uz biļešu ieņēmumiem, EUR (bez PVN)
	Tarifa (braukšanas maksas) izmaiņas pret spēkā esošo tarifu (braukšanas maksu) pamatprincipi
	Sekas 

	1.variants
	7 563 628
	
Vidējs braukšanas maksas pieaugums starp zonu braucienos (0,50 EUR) ar mazāk strauju biļešu cenu kāpumu vilcienu pārvadājumos ārpus zonām (15%).

Mazāk straujš biļešu cenu pieaugums reģionālās nozīmes autobusu pārvadājumos (pieaugums mainīgs atkarībā no brauciena attāluma).

	tarifa izmaiņas ietekmēs tieši reģionos dzīvojošos iedzīvotājus, un pastāv risks, ka atsevišķās pašvaldībās tarifu kāpums var būtiski ietekmēt pasažieru izvēli izmantot sabiedrisko transportu

	2.variants
	9 374 276
	Vidējs braukšanas maksas pieaugums starp zonu braucienos (0,50 EUR) ar straujāku biļešu cenu kāpumu vilcienu pārvadājumos ārpus zonām (20%).

Straujš biļešu cenu pieaugums reģionālās nozīmes autobusu pārvadājumos (gan tuvākiem, gan tālākiem braucieniem).

	

	3.variants
	8 097 702
	Vidējs braukšanas maksas pieaugums starp zonu braucienos (0,50 EUR) ar straujāku biļešu cenu kāpumu vilcienu pārvadājumos ārpus zonām (20%).

Mazāk straujš biļešu cenu pieaugums reģionālās nozīmes autobusu pārvadājumos (mērenāks tarifu pieaugums īsākiem braucieniem, bet straujāks cenu kāpums garākiem braucieniem).

Ieviesti zonu tarifi Pierīgā, kas pieskaņoti vilcienu zonām.

	tarifa izmaiņas ietekmēs tieši Pierīgas reģionā (Jūrmalas valstspilsēta, Mārupes novads, daļēji Jelgavas novads, Jelgavas valstspilsēta, daļēji Olaines novads, daļēji Ķekavas novads, daļēji Ogres novads, Ogres valstspilsēta, Salaspils novads, daļēji Ropažu novads, daļēji Siguldas novads, Ādažu novads, daļēji Saulkrastu novads) dzīvojošos iedzīvotājus, kur tarifa pieaugums būs straujāks. Tomēr vienlaikus minētajā variantā varētu tikt sasniegtas plašākas iespējas veidot sadarbību ar Rīgas pilsētas sabiedrisko transportu, pārvadājumu savienojumus, nodrošinot vienotas biļešu iegādes iespējas. Attiecībā uz 4.variantu tarifu pieaugums autobusu pārvadājumos rada pastiprinātu risku attiecībā uz pasažieru skaita samazinājumu tieši lielākas distances pārvadājumos, tādējādi aizstājot pārvadājumu iespējas ar privāto transportu

	4.variants
	9 974 276
	Vidējs braukšanas maksas pieaugums starp zonu braucienos (0,50 EUR) ar straujāku biļešu cenu kāpumu vilcienu pārvadājumos ārpus zonām (20%).

Straujš biļešu cenu pieaugums reģionālās nozīmes autobusu pārvadājumos (gan tuvākiem, gan tālākiem braucieniem).

Ieviesti zonu tarifi Pierīgā, kas pieskaņoti vilcienu zonām.
	



Sabiedriskā transporta padomē konceptuāli atbalstīts variants ar vidēju braukšanas maksas pieaugumu starp zonu braucienos, bet ar straujāku cenu kāpumu pārvadājumos ārpus zonām vilcieniem. Savukārt autobusu pārvadājumos atbalstīts mērenāks tarifu pieaugums īsākiem braucieniem, bet straujāks cenu kāpums garākiem braucieniem, kā arī straujāka biļešu cenu celšana Pierīgā, ieviešot zonu tarifus, kas pielāgoti vilcienu tarifiem. Provizoriskā finanšu ietekme šādam variantam ir 8 097 702 EUR. Minētajā variantā arī tiek ņemtas vērā būtiskās atšķirības iedzīvotāju maksātspējai reģionu griezumā. 
	Iespējama arī straujāka biļešu cenu celšana, tomēr šādā gadījumā tiek apdraudēts papildus finansiālais ieguvums, jo, palielinoties biļešu cenai, samazinās sabiedriskā transporta pakalpojumus izmantojošo pasažieru skaits. Atbilstoši ekspertu pētījumam[footnoteRef:21], pie mērenas tarifu palielināšanas (~20%), pieaugot braukšanas maksai par 1%, pasažieru skaits samazināsies par 0,46%. Pie straujāka tarifu pieauguma, pasažieru skaita samazinājums būs lielāks.  [21:  Autotransporta direkcijas 2020.gadā pasūtīts pētījums par vienota reģionālās nozīmes pārvadājumos ar autobusiem tarifa (braukšanas maksas) izveidošanu.] 

	Tarifu (braukšanas maksas) pārskatīšana 2023. gadā, nosakot visos reģionālās nozīmes pārvadājumos ar autobusiem vienotu tarifu aprēķināšanas principus un komponentes, palielinot reģionālās nozīmes pārvadājumos ar autobusiem un vilcieniem veidojošās komponentes, vienlaikus saglabājot tarifu atbilstošu iedzīvotāju pirktspējai:
· ļaus mazināt potenciālo zaudējumu apmēru sabiedriskā transporta pakalpojumu sniedzējiem un attiecīgi arī no valsts budžeta sabiedriskā transporta pakalpojumu nodrošināšanai nepieciešamo papildu finansējumu. Tomēr jāatzīmē, ka tarifa (braukšanas maksas) izmaiņas – sevišķi reģionālās nozīmes pārvadājumos ar autobusiem – ir administratīvi sarežģīts process (šobrīd reģionālajos autobusu maršrutos ir 6815 reisi un attiecīgi tarifu tabulas ar 1 048 576 biļešu variantiem), līdz ar to optimālais tarifa (braukšanas maksas) ieviešanas laiks ir ne ātrāk kā 2023.gada otrais pusgads. Līdz ar to finansiālā ietekme 2023.gadā novērtējama piesardzīgi, jo veicot tarifu (braukšanas maksas) izmaiņas 2023.gada otrajā pusē, finansiālā ietekme veidos minimālu  valsts budžeta izdevumu ekonomiju pret papildus nepieciešamo valsts budžeta finansējumu. Prognozējot nākamo periodu finansiālo ietekmi, plānots, ka kalendārā gadā kopējais biļešu ieņēmumu apmērs varētu pieaugt par  8 milj. EUR;
· potenciālas iespējas, ka, palielinoties reģionālās nozīmes pārvadājumu tarifiem, tie kļūs konkurētspējīgāki ar komercpārvadājumiem, līdz ar to pastāv iespēja, ka starp komersantiem radīsies interese par komercmaršrutu apkalpošanu, cita starpā mazinot dotējamo reģionālās nozīmes maršrutu tīklu ar autobusiem.
· iespējas radīt pasažieriem saprotamu tarifu politiku, kuru būtu iespējams pielāgot dažādu pārvadājumu savienojumiem, veidojot vienotas biļetes un nodrošināt lojalitātes programmas ar būtiskākām atlaidēm.  
Vienlaikus ar tarifu (braukšanas maksas) izmaiņām un palielinājumu ir sagaidāmi atsevišķi riski, kuru starpā jāņem vērā:
· iespējamais pasažieru skaita samazinājums vai pasažieru skaita palielinājuma sabremzēšanās;
· tarifu (braukšanas maksas) izmaiņas rada ietekmi uz pašvaldību budžetiem, kas kompensē braucienu izdevumus pašvaldību iedzīvotājiem (piemēram, skolēniem pensionāriem u.c.);
· tarifu (braukšanas maksas) izmaiņas rada negatīvu ietekmi, palielinot valsts kompensējamo zaudējumu apmēru par personu ar braukšanas maksas atvieglojumiem pārvadāšanu.
Lai realizētu vienotu sabiedriskā transporta maršrutu tīkla plānošanu, Sabiedriskā transporta padomes sastāvā ir visu plānošanas reģionu pārstāvji. Plānošanas reģioni veic arī valsts deleģētus uzdevumus maršrutu pārskatīšanā. Lēmumus, tostarp, par tarifu pārskatīšanu, Sabiedriskā transporta padome pieņem koleģiāli, balsojot. 
· 

2.3. Citi alternatīvie valsts budžeta izdevumu mazinošie pasākumi nākamajiem periodiem

2.3.1. Komerciālie maršruti
Atbilstoši STP Likuma 8.1 pantam un Ministru kabineta 2021.gada 6.jūlija noteikumiem Nr.486 “Noteikumi par iekšzemes regulārajiem pasažieru komerciālajiem pārvadājumiem ar autobusu” paralēli dotējamam reģionālās nozīmes maršrutu tīklam darbojas komerciālie maršruti, kas ir izveidoti tajos virzienos, kur primāri kursē vilciens, liekot lielāku uzsvaru uz vilcienu satiksmi. Vienlaikus komerciālo maršrutu apkalpošanai nav paredzēts valsts budžeta finansējums, un pārvadātājam jānodrošina pasažieru pārvadājumos noteiktās sabiedriskā transporta pakalpojumu kvalitātes prasības, kā arī valsts noteikto pasažieru ar braukšanas maksas atvieglojumiem pārvadāšana. 
Saskaņā ar STP Likuma 8.1 panta pirmās un otrās daļas regulējumu – komerciālos maršrutus (reisus) Autotransporta direkcija veido, izvērtējot autobusu un dzelzceļa pārvadājumu intensitāti, pakalpojuma pieejamību un pieejamo valsts budžeta finansējumu. Informācija par izveidotiem komerciālajiem maršrutiem (reisiem) tiek publicēta Autotransporta direkcijas tīmekļvietnē. Komerciālajā maršrutā (reisā) tiesības sniegt pakalpojumu tiek piešķirtas, izsniedzot maršruta atļauju. Papildus minētajam, atbilstoši Ministru kabineta 2021.gada 6.jūlija noteikumiem Nr.486 “Noteikumi par iekšzemes regulārajiem pasažieru komerciālajiem pārvadājumiem ar autobusu” ierosinājumu izmaiņām pastāvošajos komerciālajos maršrutos vai priekšlikumu izveidot jaunus komerciālos maršrutus var iesniegt jebkura juridiska un fiziska persona. Līdz ar to komerciālā maršruta statuss tiek noteikts (tiek piešķirs) ar Autotransporta direkcijas lēmumu. 
No 2021.gada 1.oktobra maršrutu Rīga–Salaspils apkalpo SIA “Galss Buss”. No 2021.gada 1.septembra reisu apkalpošanu uz komerciāliem principiem maršrutā Rīga–Daugavpils veica SIA “Daugavpils autobusu parks” un AS “Lux Ekspress Estonia”. Tomēr, sākot no 2022.gada 1.maija AS “Lux Express Estonia” pārtrauca komercreisu apkalpošanu (kopā tika apkalpoti seši reisi). Savukārt, no 2022.gada 1.jūlija divus reisus maršrutā Rīga–Daugavpils uz komerciāliem principiem nodrošināja SIA “DAUTRANS” (viens reiss tiek izpildīts tikai ceturtdienās, otrs 1, 4, 5, 6, 7), bet ar 2022.gada 29.decembri SIA “DAUTRANS” atteicās no šī maršruta apkalpošanas, kā arī ar 2023.gada 16.martu arī SIA “Daugavpils autobusu parks” ir atteikusies no šī maršruta apkalpošanas uz komerciāliem principiem. 
Tieši Covid-19 pandēmijas ierobežošanai noteiktie pasākumi un ar to saistītās pasažieru skaita izmaiņas kavēja potenciālo pārvadātāju pieteikšanos uz komercmaršrutu apkalpošanu. Turklāt, kā norādījuši pārvadātāji, vēl viens iemesls ir relatīvi lielais pasažieru skaits, kuriem pienākas valsts noteiktie braukšanas maksas atvieglojumi, par kuru pārvadāšanu komercpārvadājumos netiek saņemti biļešu ieņēmumi. Atsevišķos gadījumos pasažieru skaits ar braukšanas maksas atvieglojumiem var sasniegt apmēram 17%-20% no pasažieru skaita autobusā, kas būtiski sadārdzina sniedzamā sabiedriskā transporta pakalpojuma cenu. Vienlaikus 2022.gada būtiskais cenu pieaugums degvielai, patēriņa precēm un pakalpojumiem neveicina pārvadātājus apņemties apkalpot augstākminētos maršrutus vai veidot jaunus komerciālus maršrutus, jo biļešu cenas, salīdzinājumā ar dotētā sabiedriskā transporta pakalpojumiem, nebūtu konkurētspējīgas.
[bookmark: _Hlk131499128]Ja valsts uzliks pienākumu pārvadāt pasažierus ar valsts noteiktajiem braukšanas maksas atvieglojumiem, tādā gadījumā, atbilstoši Eiropas Savienības Tiesas spriedumam Lietā C-614/20[footnoteRef:22] Lux Express Estonia AS/Majandus- ja Kommunikatsiooniministeerium, kompetentajām iestādēm ir pienākums piešķirt uzņēmumiem, kuri attiecīgās dalībvalsts teritorijā nodrošina sabiedriskā transporta pakalpojumu, izmantojot autoceļus un dzelzceļu, kompensāciju saistībā ar neto labvēlīgo vai nelabvēlīgo finanšu ietekmi uz izmaksām un ieņēmumiem, kas radušies, ievērojot vispārējos noteikumos paredzētu pienākumu bez maksas pārvadāt atsevišķas pasažieru kategorijas. [22:  OV C 35, 1.2.2021.] 

Ņemot vērā minēto, ja valsts uzliks pienākumu komerciālajos maršrutos pārvadāt pasažierus ar valsts noteiktajiem braukšanas maksas atvieglojumiem, attiecīgi piešķirot par to kompensāciju, komerciālā maršruta statuss tiek saglabāts, jo komerciālo maršrutu Autotransporta direkcija veido atbilstoši STP Likumā ietvertajiem principiem, bet šādi maršruti, būdami komerciālie maršruti,  faktiski neatbildīs STP Likuma 1.panta 2.1 punktā esošai komerciālo maršrutu definīcijai un būs nepieciešams veikt grozījumus arī STP Likumā ietvertajā definīcijā. 
Komercpārvadājumu veicināšanai un vienlaikus dotējamā maršrutu tīkla samazināšanai vērtējami šādi valsts budžeta izdevumus mazinošie pasākumi, kur, paredzot noteiktus pasākumus, ir iespējams rast ekonomiju pilna kalendāra gada ietvarā vismaz 1,33 milj. EUR apmērā, ja:
1) nosaka izmaiņas komerciālo maršrutu apkalpošanā, paredzot personu ar braukšanas maksas atvieglojumiem pārvadājumu kompensēšanas iespēju un nosakot kompensācijas apmēru par visiem valsts noteiktajiem braukšanas maksas atvieglojumiem. Minētajā gadījumā no valsts budžeta potenciālā, iespējamā kompensācija pieaugtu par vismaz 0,38 milj. EUR. Paredzot šādu regulējumu, ar normatīvo aktu izmaiņām būtu vērtējami nosacījumi, pie kādiem ir izmantojami un kompensējami valsts noteiktie braukšanas maksas atvieglojumi, piemēram, ierobežots pasažieru kategoriju skaits, kas var izmantot komerciālus maršrutus ar braukšanas maksas atvieglojumiem,  un/vai arī paredzēt izmaksājamās kompensācijas maksimālo robežu, piemēram nosakot, ka kompensācija tiek noteikta atbilstoši reģionālās nozīmes pārvadājumos noteiktajai vidējai braukšanas maksai (tarifam);
2) vienlaikus komercpārvadājumos nododamais nobraukuma apjoms sasniegtu vismaz 2,4 milj. kilometru[footnoteRef:23] gadā, par kura daļu tiktu samazināts valsts dotētais reģionālās nozīmes maršrutu tīkls, kas samazinātu no valsts budžeta kompensējamo zaudējumu apmēru līdz pat 1,713 milj. EUR.  [23:  Kilometru samazinājums noteikts saskaņā ar 2023.gada prognozi komercmaršrutiem Rīga–Daugavpils, Rīga–Jaunķemeri, Rīga–Sloka, Rīga–Salaspils, Rīga–Jelgava, Rīga–Sigulda, Rīga–Ogre] 



2.3.2. Autoostas.
Maršrutu apkalpošanas vietu, tas ir, autoostu, izmantošanas un par to sniegtajiem pakalpojumiem kopējie izdevumi 2023.gadā veido vismaz 6,4 milj. EUR. Esošais autoostu dalījums kategorijās un tajās obligāti sniedzamo pakalpojumu klāsts atbilstoši Ministru kabineta 2019.gada 29.oktobra noteikumiem Nr.502 “Autoostu noteikumi” ir radījis priekšstatu par autoostas izmantošanas nepieciešamību un sniegto pakalpojumu nodrošināšanas nepieciešamību sabiedriskā transporta pakalpojumu sniedzējiem un pasažieriem.

Tabula Nr.11
Autoostu skaits un izdevumi atbilstoši 
kategorijai un pakalpojumu klāstam

	
	Kritērijs
	Obligāti sniedzamie pakalpojumi
	Autoostu skaits
	2023.gada izmaksas gadā

	I kategorija
	autoosta, kas atrodas valsts galvaspilsētā, un citas autoostas, kas apkalpo vairāk nekā 50 000 reisu un vairāk nekā 90 000 pasažieru
	Platformu izmantošana un informācijas sniegšana
	3
	2 912 733

	
	
	Autobusu kustības organizēšana
	
	

	
	
	Iespēja iegādāties braukšanas biļeti
	
	

	
	
	Iespēja apmeklēt labiekārtotu tualeti un vietu bērna aprūpei
	
	

	
	
	Uzgaidāmās telpas
	
	

	
	
	Bagāžas glabāšanas organizēšana
	
	

	II kategorija
	autoosta, kas atrodas valstspilsētā, un citas autoostas, kas apkalpo vairāk nekā 30 000 reisu un vairāk nekā 50 000 pasažieru
	Platformu izmantošana un informācijas sniegšana
	10
	1 802 223

	
	
	Autobusu kustības organizēšana
	
	

	
	
	Iespēja iegādāties braukšanas biļeti
	
	

	
	
	Iespēja apmeklēt labiekārtotu tualeti un vietu bērna aprūpei
	
	

	
	
	Uzgaidāmās telpas
	
	

	
	
	Bagāžas glabāšanas organizēšana
	
	

	III kategorija
	autoosta, kas atrodas reģionālās nozīmes attīstības centrā, un citas autoostas, kas apkalpo vairāk nekā 10 000 reisu un vairāk nekā 10 000 pasažieru
	Platformu izmantošana un informācijas sniegšana
	17
	1 598 453

	
	
	Iespēja iegādāties braukšanas biļeti
	
	

	
	
	Iespēja apmeklēt labiekārtotu tualeti un vietu bērna aprūpei
	
	

	
	
	Uzgaidāmās telpas
	
	

	IV kategorija
	
	Platformu izmantošana un informācijas sniegšana
	5
	129 408



	Atbilstoši veiktajiem autoostu apsekojumiem, ko regulāri veic Autotransporta direkcija, un obligāti sniegto pakalpojumu apjoma izvērtējumam, ir secināms, ka III kategorijas autoostas gadā apkalpo vidēji 18 900 reisus, bet IV kategorijas autoostas – vidēji 8 600 reisus. Kas nozīmē, ka III kategorijas gadījumā tie ir 52 reisi dienā, bet IV kategorijas gadījumā tie nepārsniedz 23 reisus dienā, savukārt pasažieru apgrozība neveido vairāk kā vienu pasažieri uz vienu reisu.
	. 
Jāatzīmē, ka, analizējot atsevišķu autoostu atrašanās vietas un citu infrastruktūras objektu pieejamību līdztekus autoostām (piemēram, autoostas tuvumā ir dzelzceļa stacijas, tirdzniecības centri, utt.), kā arī biļešu tirdzniecības attīstība internetā, mazina nepieciešamību pēc autoostās esošām uzgaidāmajām telpām, biļešu tirdzniecības tieši autoostās, u.c. pakalpojumiem. Līdz ar to kā viens no valsts budžeta izdevumu mazinošiem pasākumiem, kas potenciāli veidotu valsts budžeta izdevumu samazinājumu 1,73 milj. EUR apmērā, būtu vērtējams:
1) autoostu skaits un to nepieciešamība atsevišķās teritorijās vai vietās, kur pasažieru apgrozījums ir ļoti zems, proti, saglabājot autoostas un to sniegtos pakalpojumus tikai valstspilsētās un novadu pilsētās, kur pasažieru apgrozība ir liela un apkalpoto reisu skaits pārsniedz 30 000; 
2) mobilitātes punktu izveides gadījumā, potenciāli autoostu pārveide par maršrutu apkalpes vietām (pieturvietām), kur būtu piesaistāms arī pašvaldības līdzfinansējums.

2.nodaļas kopsavilkums par valsts budžeta izdevumu – zaudējumu kompensācijas – mazinošiem pasākumiem un to finansiālais novērtējums 2023.gadam un vidējam termiņam.
Tabula Nr.12
Valsts budžeta izdevumu mazinošie 
pasākumi un to finansiālais novērtējums

	 
	2023.gads, EUR
	Vidējā termiņā 2024.-2025.gads (finansiālā ietekme kalendārā gadā), EUR

	1. Reģionālās nozīmes maršrutu tīkla ar autobusiem mazinošie pasākumi, samazinot nobraukumu, t.sk.
	 
	 

	1.1. nerentablie reisi, maršruti, kas nenodrošina STP Likumā noteikto garantēto minimumu[footnoteRef:24] [24:  Finansiālais novērtējums noteiks ar piesardzību, ievērojot to, ka faktiskā ietekme novērtējama tikai pēc maršrutu tīkla izvērtēšanas.] 

	322 211
	644 421

	1.2. komerciālo maršrutu apkalpošanai nododamais apjoms
	 
	1 333 096

	1.3. reisu, maršrutu mazināšanas iespējas posmos, kur pārvadājumus ir iespējams aizstāt ar vilcienu[footnoteRef:25] [25:  Pasākuma ieviešana nodrošināma ar dzelzceļa peronu labiekārtošanu un dzelzceļa pārvadājumu intensitātes palielināšanu] 

	 
	567 000

	2. Biļešu ieņēmumu palielināšana, pārskatot tarifu (braukšanas maksas) politiku un apmēru reģionālās nozīmes pārvadājumos.
	2 699 234
	8 097 702

	3. Autoostu regulējuma pārskatīšana un autoostu skaita mazināšana
	 
	1 727 861

	KOPĀ: 
	3 021 445
	12 370 080



Lai ieviestu un īstenotu atsevišķus mazinošos pasākumus, piemēram, tabulas Nr. 11 1.2. un 3.pasākumu ir nepieciešams veikt izmaiņas normatīvajos aktos, līdz ar to potenciālā ietekme var veidoties tikai nākamajos periodos (2024.-2025.gadā) pēc grozījumu normatīvajos aktos stāšanās spēkā.
[bookmark: _Hlk130819219]Papildus atzīmējams, ka saskaņā ar STP Likuma 5. pantu Sabiedriskās transporta padomes kompetencē ir vienotu reģionālo vietējo un starppilsētu maršrutu plānošana, vienotas pieejas nodrošināšana sabiedriskā transporta pakalpojumu plānošanā, pasūtīšanā, līgumu slēgšanā un valsts budžeta līdzekļu izlietošanā, kā arī vietējo iedzīvotāju un pašvaldību interešu apzināšana un pārstāvēšana.
Ņemot vērā iepriekš minēto, Sabiedriskā transporta padome ir uzdevusi Autotransporta direkcijai sadarbībā ar attiecīgajiem plānošanas reģioniem sagatavot un iesniegt izskatīšanai Sabiedriskā transporta padomei priekšlikumus par valsts budžetu izdevumu mazinošiem pasākumiem, kā piemēram, par nepieciešamajām izmaiņām dotētajā reģionālas nozīmes maršrutu tīklā, kā arī izanalizēt pasažieru plūsmu un pieprasījumu reģionālo autobusu un vilcienu reisiem. 




Satiksmes ministrs	J. Vitenbergs 

Nobraukums (km)	0%-9.99%	10%-19.99%	20%-29.99%	30%-39.99%	40%-49.99%	50%-59.99%	60%-100%	3441016.3399999994	16197299.740000002	18079951.989999998	14521557.590000005	12688463.030000001	2089849.33	3284464.2299999995	Maršrutu skaits	
0%-9.99%	10%-19.99%	20%-29.99%	30%-39.99%	40%-49.99%	50%-59.99%	60%-100%	280	567	394	156	79	17	28	Autobusu noslodze (maksājošie pasažieri)	
0%-9.99%	10%-19.99%	20%-29.99%	30%-39.99%	40%-49.99%	50%-59.99%	60%-100%	1.518308295967608	3.5595492935732045	5.9021806858002268	8.3606611029839861	11.534849788743927	12.744960522807862	15.821746994966173	




2021	
Janvāris	Februāris	Marts	Aprīlis	Maijs	Jūnijs	Jūlijs	Augusts	Septembris	Oktobris	Novembris	Decembris	1538	1555	1854	1890	1973	2375	2513	2466	2189	2878	2573	2737	2022	
Janvāris	Februāris	Marts	Aprīlis	Maijs	Jūnijs	Jūlijs	Augusts	Septembris	Oktobris	Novembris	Decembris	2628	2360	3545	3456	3553	4202	4646	4442	3301	3166	2826	2400	



























Total	
Ipiķu pagasts	Istras pagasts	Jaunauces pagasts	Jērcēnu pagasts	Leimaņu pagasts	Līdumnieku pagasts	Nirzas pagasts	Plāņu pagasts	Rugāju pagasts	Sausnējas pagasts	Sunākstes pagasts	Šķaunes pagasts	Valkas pagasts	Vecumu pagasts	Mārkalnes pagasts	Blontu pagasts	996	10904	1828	2821	702	3309	7060	1561	2591	1316	113	2081	4030	378	363	472	


Reģionālās nozīmes pārvadājumi ar autobusiem 

Kompensējamās izmaksas, milj. EUR	
2019	2020	2021	2022	81221325	78421464	82031541	85003830.462115794	Biļešu ieņēmumi, milj. EUR	
2019	2020	2021	2022	36328585	24470242	20906191	26882990	Segums, %	
2019	2020	2021	2022	0.44727890119990038	0.31203500613046448	0.25485551953729602	0.31625621873570881	





Reģionālās nozīmes pārvadājumi ar vilcieniem

Kompensējamās izmaksas, milj. EUR	
2019	2020	2021	2022	34116066	34465098	35840958	42790686	Biļešu ieņēmumi, milj. EUR	
2019	2020	2021	2022	19945212	14667823	13158529	18627053	Segums, %	
2019	2020	2021	2022	0.58462813385341672	0.42558483367724648	0.36713664294352844	0.43530624865420481	





2019	
Reģionālās nozīmes pārvadājumi ar autobusiem	Reģionālās nozīmes pārvadājumi ar vilcieniem	29461866	18458276	2020	
Reģionālās nozīmes pārvadājumi ar autobusiem	Reģionālās nozīmes pārvadājumi ar vilcieniem	20106743	12852794	2021	
Reģionālās nozīmes pārvadājumi ar autobusiem	Reģionālās nozīmes pārvadājumi ar vilcieniem	16854651	11040391	2022	
Reģionālās nozīmes pārvadājumi ar autobusiem	Reģionālās nozīmes pārvadājumi ar vilcieniem	21680915	15696804	



Personas ar I un II invaliditātes grupu, personas līdz 18 gadu vecumam ar invaliditāti un pavadošās personas
[PERCENTAGE]

Pirmsskolas vecuma bērni	Bērni bāreņi	Politiski represētās personas/Nacionālās pretošanās kustības dalībnieki	I un II grupas invalīdi, bērni invalīdi un pavadošās personas	Ģimenes locekļi ar "Goda ģimenes" karti	618499	276398	214627	10241408	3227547	
Vilcienu pārvadājumu īpatsvars reģionālā maršrutu tīklā, %-tos	
2019	2020	2021	2022	0.24830412901411586	0.26124322814556739	0.27135879360377391	0.28258656521980341	Reģionālās nozīmes pārvadājumi ar autobusiem, milj. km 	
2019	2020	2021	2022	78221110.069999993	73925773.080000103	72801673.640000001	70307229	Reģionālās nozīmes pārvadājumi ar vilcieniem, milj. vagonkm 	
2019	2020	2021	2022	25838408	26142038	27112623	27693764	

Vietéjas nozimes marsruti ar rentabilitati

Starppilsétas marSruti ar rentabilitati

zem 10% zem 10%
Planosanas regions Marsrutu skaits Planosanas regions | Mardrutu skaits
Kurzemes 28 Kurzemes 0
Latgales 66 Latgales 3
Rigas 7 Rigas 0
Vidzemes 70 Vidzemes 4
Zemgales 39 Zemgales 0
KOPA 210 KOPA 7
Tpatsvars 20% 0.7%

Vietejas nozimes marsruti ar rentabilitati

Starppilsétas marSruti ar rentabilitati

zem 25% zem 25%
Planosanas regions Marsrutu skaits Planosanas regions | Mardrutu skaits
Kurzemes 118 Kurzemes 16
Latgales 167 Latgales 38
Rigas 29 Rigas 18
Vidzemes 218 Vidzemes 29
Zemgales 139 Zemgales 7
KOPA 671 KOPA 108
Tpatsvars 64% 10%





